text:
szujozoltan.hu
felkérés rendezvényre
Kommentátor, riporter, műsorvezető. 2002 és 2012 között helyszíni riporter a Forma-1-es világbajnoki sorozatban. 2013-tól a hazai F1-es közvetítések és más sportesemények kommentátora, házigazdája.
Ha rendezvényéhez műsorvezetőt keres, esetleg a Forma-1 világából hallgatna meg cége profiljához, vagy az esemény tematikájához illeszkedő történeteket, írjon üzenetet! Ne feledje feltüntetni elérhetőségeit!
A 2015-ös sikere után mindössze második pole pozícióját szerezte Lewis Hamilton Monacóban. Összességében már a 85.-nél tart, és nem véletlenül volt olyan kirobbanó az öröme a sikere után. Négy hétvége óta nem nyert időmérő edzést, és ilyen hosszú sikertelen sorozata legutóbb 2015-ben (!) volt, amikor a monzai és a következő évi ausztráliai pole-ja között 7 időmérője telt el nyeretlenül.
A Mercedes Valtteri Bottas második helyével hat alkalomból ötödször foglalta el az első rajtsort, ami nemcsak totális dominanciájuk jele, de egy rekordbeállítás is. A Mercedesnek a mostani a 62. első sora, amivel utolérte a ranglistát holtversenyben vezető Ferrarit, Williamst és McLarent.
De ha már rekordok, abból Lewis Hamiltonnak is jutott egy. A mostani az 59. pole-ja a Mercedes színeiben, és ezzel eggyel többnél tart, mint Michael Schumacher a Ferrarival. Nála több időmérőt egyazon csapattal még senki sem nyert a sportág történetében. (Igaz, 59 pole-ig is csak ők és Ayrton Senna jutottak.)
Szokás mondani, hogy Monacóban az első rajthely már majdnem futamgyőzelem. Az utóbbi 10 évet tekintve csak három alkalommal fordult elő, hogy nem a pole-szerző diadalmaskodott, ám ez a három eset az utóbbi négy évből való. 2015-ben és 2017-ben a második helyezett, 2016-ban a harmadik csapott célba elsőként. Reménysugár Bottas előtt?
Max Verstappen eddig ötször szerepelt időmérő edzésen Monacóban, de most először került a legjobb háromba szombaton. Tavaly Mexikó óta (2.) nem állt ilyen jó helyen, és az időmérőt tekintve a Red Bull is idénycsúcsot ért el, hiszen Pierre Gasly először jutott velük a legjobb ötbe. Szépséghiba, hogy a feltartós esetéért kapott háromhelyes büntetésével ebből a rajtrácson a 8. pozíció lett.
Szombaton örült a Toro Rosso, hiszen idén először jutott két versenyzőjével a Q3-ba. Alex Albon F1-es pályafutása során most debütált a fináléban. Kevin Magnussen eközben a tavalyi Orosz Nagydíj óta legjobb rajthelyezését ünnepelheti: karrierje során már 6. alkalommal övé az 5. rajthely, ami nem mellesleg a Haas idénycsúcsa is egyben.
Szintén elégedett lehet a Renault-val Nico Hülkenberget újra leiskolázó Daniel Ricciardo, aki – Gasly büntetésével – a 6. rajtkockát szerezte meg. Ezzel elmondhatja, 2014 óta minden alkalommal az első három rajtsor valamelyikében állt Monacóban.
De Carlos Sainz sem panaszkodhat. A McLaren a szabadedzéseken nem tűnt föl a legjobb tíz között, ám az időmérőn sikerült a Q3-ba vezetnie a narancs autót. A spanyol ezzel sajátos statisztika büszke birtokosa: 2015-ös F1-es bemutatkozása óta mindig a legjobb tízbe került a monacói időmérőn, és mindezt három különböző csapattal.
A hétvége árnyékos oldalára kerülők közül Nico Hülkenberg amiatt bosszankodhat, hogy idén továbbra is csak egyszer szerepelt az időmérő záró felvonásában. 11. helye egyébként már-már hagyomány Monacóban, hiszen 9-ből 6 alkalommal innen indult. Nála is elégedetlenebb lehet Romain Grosjean, aki Gasly feltartása miatt lett csak 13.; és a 300. nagydíjhétvégéjét teljesítő Kimi Räikkönennek sincs oka az örömre a 14. kockában. Ennél hátrábbról csupán egyszer, 2007-ben várta a versenyt, akkor a Ferrarival 8. lett végül.
De a legbosszúsabb kétségkívül a hazai pályán versenyző Charles Leclerc, aki úgy indul eggyel rosszabb pozícióból, mint tavaly a Sauberrel, hogy idén egy Ferrariban ül. A monacói idén először szorult ki a legjobb tízből a rajtrácson, ferraris versenyző pedig legutóbb 2017-ben Malajziában szorult ki a rajtrácson az első 14-ből (Sebastian Vettel, 20. hely). A Ferrarival Monacóban 1997-ben Eddie Irvine már indult ebből a pozícióból, és egészen a 3. helyig kapaszkodott föl. Hasonló eddig még senki másnak nem sikerült itt, és az elmúlt tíz év statisztikáját böngészve ennyire hátulról a pontszerzés is csak 6 alkalommal jött össze versenyzőknek. Legutóbb Max Verstappennek, aki 2018-ban a 20. helyről kapaszkodott föl 9.-nek.
A monacói rajtfelállás két helyen módosult az időmérő végeredményéhez képest. Pierre Gasly mellett Antonio Giovinazzi is büntetést kapott, így elvesztette 15. rajtkockáját.
Az M4 Sport és az M4sport.hu élő közvetítése a versenyről 14:30-kor kezdődik. Ebből a felállásból várják a versenyzők a rajtot!
Monacói Nagydíj – rajtrács:
[f1_result_table event_id="152" sub_event_id="2"]
Elbeszélget versenyzőivel az első kanyar veszélyeiről a Mercedes
El fog beszélgetni a Mercedes két versenyzőjével a Monacói Nagydíj rajtja kapcsán, ám Lewis Hamiltonék továbbra is szabadon küzdhetnek a győzelemért és a bajnokságért.
Csak a szokásos: mercedes-es első sor. A Monacói Nagydíj azzal az alapfelállással fog elrajtolni (14:30, M4 Sport – élő), amivel egy kivételével az idei összes futam. Ám három hétvége után az első soron belül változott a sorrend: ezúttal Lewis Hamiltoné az első hely, és Valtteri Bottas rajtol 8 méter hátrányból.
A két versenyző között idén Bahrein kivételével eddig rendre a rajt minősége és az első kanyarok sorrendje döntött, és miután Monacóról van szó, igen nagy az esélye annak, hogy ez most sem lesz másképp. A helyzet viszont nem nevezhető pontosan ugyanolyannak, mint az előző hétvégéken, hiszen a bajnokság azért szép lassan halad előre, gyűlnek a pontok, bontakozóban van a Hamilton, Bottas különharc a végső sikerért.
Legutóbb Barcelonában Hamilton tett szert lépéselőnyre, így Bottasnak több oka is van arra, hogy mindennél jobban csapattársa elé akarjon kerülni. Egyfelől dühös a két héttel ezelőtti gyenge rajtjára, mellyel eldobta a győzelem lehetőségét, másfelől dühös az időmérős forgalom miatt elmaradt Q3-as javítása miatt is, mellyel a pole esélyét szalasztotta el. És közben azt is érezheti, hogy ha most nem fogja meg csapattársát, az akár az előző évekhez hasonlóan lendületbe jöhet a nehéz helyzetekben aratott sikereitől, és onnantól már nem lesz könnyű útját állni.
A rajt tehát központi téma, és a helyszűke miatt egyfajta veszélyforrás is. Az ellenfelek reményei szerint legalábbis biztosan. A Mercedes ugyanakkor nem szívesen csinálna bolondot magából, ezért Toto Wolff csapatfőnök előrebocsátotta, a vasárnapot is fejmosással indítják, biztos, ami biztos. „A megszokott irányelvek vannak érvényben. Fogunk beszélni az első kanyarról is. Ezt minden alkalommal megtesszük, mert fontosnak tartom, hogy átlássák a teljes képet, és tisztában legyenek a kockázatokra. Egyfajta határt húzunk meg ezzel, szóval fogunk beszélni” – bocsátotta előre.
A küzdelem mindazonáltal továbbra is nyitott, és Wolff most is hiszi, nem lesz probléma a versenyzői között. „Rendkívül tisztelettudóak egymással, és pontosan tudják, hogy mennyi munkája van a csapatnak az eddigiekben. Szóval ez a megbeszélés inkább informatív jellegű.”
Időmérős sikerét követően Hamilton is tisztázta: „Nálunk nincs csapatutasítás, mert jelenleg a bajnoki címért küzdünk. A legjobb az egészben, hogy Toto és a csapat engedi a versenyt közöttünk. Mi pedig felelősségteljes emberek vagyunk. Mindig beszélünk az első kanyarról, minden lehetőséget átbeszélünk, amikor az első két helyen állunk, és arról is szó esik, hogy tiszteljük egymást, vagy hogy mennyire lehetünk agresszívek. Végső soron a kettős győzelem a cél, és mindketten tudjuk, hol vannak a határok.”
Az esélyre várva
Bottas ugyanakkor azzal is tisztában, hogy az „előzhetetlen” monacói pályán az első méterek kínálhatják számára a legnagyobb esélyt a helyzet megfordítására. Hogy mennyire hisz ennek sikerében, az már más kérdés. „Nos, mindig a jó rajtra törekszem, de itt rendkívül rövid út vezet az első kanyarig a rajttól, szóval általában nem igazán vannak helycserék. De azért biztosan fogok próbálkozni a jó rajttal. Csapatként újabb kettős győzelmet akarunk. Ezt követően nekem már nem marad más, mint várni minden lehetőséget” – tekintett előre a finn.
Helycserére a legnagyobb esély akkor kínálkozik, ha valamelyikük az átlagosnál rosszabbul jön el a rajtkockájából. A Mercedesnél ilyesmire idén elég nagy az esély, hiszen nem volt még versenyük, amelyen egyik autójuk ne küszködött volna a rajtjával. Az utóbbi három alkalommal Bottas ragadt be csúnyán, legutóbb a kuplungjával is meggyűlt a baja. Azt azóta ki is cserélték. „Sok kérdést kaptam erről szerdán, így már nem is tudom a pontos okokat. Valószínűleg valahol középen van az igazság” – mondta Bottas arról, hogy vele ellentétben a csapat nem a kuplung hibájával, hanem a tapadáshiánnyal magyarázta a gyenge indulást. „Annyi biztos, hogy megvan a probléma, megoldottuk, így nem aggódom emiatt.”
Hamilton inkább nem kérne az esőből
A Mercedesek küzdelmét a rajton túl még egy tényező befolyásolhatja: az időjárás. Előrejelzések szerint 80% esély van a vasárnapi csapadékra Monacóban, és ha ez a verseny idején érkezik meg, boríthatja a papírformát, és akár az ellenfeleket is helyzetbe hozhatja. Hamilton nem véletlenül mondta az időmérő után: „Remélem, az időjárás hasonló marad, mint most volt.”
Ugyanakkor minden eshetőségre felkészülnek. „Hallottam, hogy lesz esély az esőre, de ez mindenkit ugyanolyan kihívás elé fog állítani, és izgalmasabbá teheti a versenyt. Amikor pole-ban vagy, azt reméled, hogy minden simán fog alakulni, szárazon, biztonsági autó nélkül. A gumik miatt egy kiállásra van kilátás, mint már évek óta.”
„Higgadtnak kell maradnunk, hozni az eredményt és azt, amit egész hétvégén gyakoroltunk. Ezen a versenyen az előző évek már megmutatták, bármi megtörténhet, szóval talpon kell maradnunk. De úgy érzem, a lehető legjobban felkészültünk, jó hétvégénk volt, és megtesszük, ami tőlünk telik.”
Red Bull-segítséggel a top 10-be: remekelt a Toro Rosso
Idei legjobb időmérő edzésén két autót juttatott a top 10-be a Toro Rosso csapata. A Red Bull úgy érzi, végre kifizetődik az idén szorosabbra fűzött együttműködésük.
Egész hétvégén nagy formában volt a Toro Rosso Monacóban. Alexander Albonék folyamatosan a legjobb tízben voltak a szabadedzéseken, és az időmérő edzés csak megerősítette: a szűk utcai pálya fekszik a kék masináknak. Idén először mindkét versenyzőjükkel a Q3-ba jutottak, Danyiil Kvjat a 8., Alexander Albon a 10. legjobb időt autózta, és miután Pierre Gaslyt megbüntették, az orosz egy helyet nyerve a 7. pozícióból várja a délutáni rajtot (14:30, M4 Sport – élő).
Hogy a faenzaiak a hercegségben hasonlóan jó formát mutatnak, mint a testvércsapat Red Bull, az Helmut Marko tanácsadó szerint nem a véletlen műve. A két gárda között idén szorosabb a technológiai együttműködés, így a 2019-es autó tulajdonképpen a Red Bull tavalyi és idei alkatrészeiből összerakott konstrukció. „Az autó teljes hátulja a Red Bulltól van. Monte-Carlo megmutatta, hogy ez kifizetődő a Toro Rosso számára” – konstatálta elégedetten az osztrák, aki most azt szeretné, ha eredményekben is megmutatkozna ez a javulás. „Most végre bajnoki pontokat kell gyűjteniük. Az autó képességeihez mérten a Toro Rosso eddig túl kevés pontot szerzett” – utalt arra, hogy mindössze 6 egységükkel csak a Williamst előzik meg a csapatversenyben.
Szombaton a két versenyző közül Kvjat volt az elégedettebb, de nem csak az eredménye miatt. „Az elmúlt másfél év kihagyása után egy kissé be voltam rozsdásodva, és ez főleg az időmérőkön érződött. Nehezen tudtam egyből gyors lenni. Három verseny után viszont visszatért az önbizalmam” – jelentette az orosz, aki tehát belerázódása jeleként értelmezi a mostani sikert.
„Danyiilnak nem volt könnyű a helyzete” – mondta ennek kapcsán Johnny Herbert, a Sky Sports szakértője. „A Toro Rossóval érkezett az F1-be, a kelleténél korábban léptették elő a Red Bullhoz, majd elveszítette az ülését Max Verstappen miatt. Emiatt oda lett az önbizalma, az eredményei gyengék voltak a Toro Rosso ülésének megtartásához. A Ferrarinál töltött egyéves szünet nagyon jót tett neki. Hosszasan beszélgettem vele itt, és nyugodtabbnak, okosabbnak látom, már sokkal jobban tudja értékelni a saját teljesítményét.”
Ebben az új esély mellett a valóban jónak érzett autó is a segítségére volt. „Ha két versenyző a Q3-ba kerül, az az autót dicséri” – mondta az orosz. „Minden a tervek szerint alakult, jól készültünk fel, a gumikat is fölmelegítettük. A forgalom nagy volt, de ez Monacóban megszokott, és nem volt rosszabb, mint általában. Most már csak meg kéne tartanunk a rajthelyünket a versenyen.”
Újonc csapattársa, Alex Albon pályafutása során először vett részt Q3-ban az F1-ben, összességében mégis csalódottan zárta a szombatot, mivel az első edzésnapon még valósággal szárnyalt, és gyorsabb is volt Kvjatnál. „Nem igazán tudok örülni a helyezésemnek. Csütörtökön sokkal jobban ment, és már a harmadik szabadedzésen éreztem, hogy most másképp viselkedik az autó. Nem tudtam bízni benne a féktávokon, az első kerekek folyamatosan blokkoltak. Talán úgy jártam, mint az Alfa Romeók: ők is sokkal jobbak voltak csütörtökön” – utalt arra, hogy vélhetően a magasabb pályahőmérséklet lassította le őket.
Monaco azért így is különleges élmény volt a thai színekben versenyző tehetségnek. „Sokkal gyorsabb, mint a Forma–2-ben volt. De a legnagyobb különbséget a kényelemérzet jelenti. Egy Forma–1-es autóban nem érzed annyira a huplikat, mert a felfüggesztés sokkal jobban elnyeli őket” – hasonlította össze a tavalyi tapasztalataival a mostanit.
A Toro Ross tavaly Japán óta nem állt két autóval a legjobb tízben. Ezt kettős pontszerzésre próbálják váltani ma délután. Rájuk férne már a bőséges ponttermés: legutóbb a 2017-es Spanyol Nagydíjon örülhettek két top 10-es eredménynek versenyen.
Hamilton a Ferrari-blamáról: Mi nem vállalnánk efféle kockázatot
Lewis Hamilton szerint a Mercedes sosem menne bele olyan kockázatokba, mint amivel a Ferrari megfosztotta Charles Leclerc-t az időmérős Q3-as szerepléstől.
Újra csődöt mondott a Ferrari boxfala. A szombati monacói időmérő edzésen Charles Leclerc azért esett ki már az első felvonásban, mert mérnökei a szimulációs adatok alapján rosszul mérték föl, milyen idő lesz elég a továbbjutásra, és erre alapozva nem küldték ki még egyszer a monacóit. Mattia Binotto csapatfőnök utólag elárulta, azért vállaltak ekkora kockázatot, mert meg akartak spórolni egy szett lágy gumit, ami jól jöhetett volna nekik a Mercedes elleni harcban.
Friss gumija végül bőven maradt Leclerc-nek: 4 szett lágy Pirellivel gazdálkodhat a versenyen, ám ennek aligha veszi használt a 15. rajtkockából indulva…
Az ellenfél bakijáról Lewis Hamiltont is kérdezték, aki megragadta az alkalmat, hogy újra kiemelje, mekkora a különbség a Mercedes és a Ferrari csapata között. „Van, hogy az ilyesmi megesik. Van egy minimum idő, egy küszöb. Megállapítják, mi az a köridő, ami még elég lesz, előrevetítik, mennyit javul a pálya. Kimész, futsz egy kört, és ők megállapítják, hogy biztonságban vagy-e.”
„Az én első körömnél azt mondták, biztonságban vagyok, de kint maradhatok, és teljesíthetek még több kört. Úgy döntöttem, kint maradok, javítok az időmön, hogy lássam, mennyit javul a pálya. Fordult elő a múltban, hogy a garázsban ültem, és azt mondták, a határon leszünk, lehet, hogy újra ki kéne mennünk, de lehet, hogy nem. Ők most úgy döntöttek, kockáztatnak. Mi nem vállalunk efféle kockázatot” – szögezte le a címvédő.
Hozzátette, ők próbálnak minél alaposabban fölkészülni a hasonló helyzetekre. „Leülünk, és sokat beszélünk a tervekről, még azelőtt is, hogy megkezdjük a Q3-at. Beszélünk sok mindenről, felkészülünk, hogy mit fogunk csinálni, folyamatosan kommunikálunk. Fontos a kapcsolat. Nagyszerű embereink vannak a csapatnál. Nem követnek el hibákat, mindig elvégzik a munkájukat” – méltatta az övéit.
A Mercedes csapatfőnöke, Toto Wolff sajnálta a hazai pályán ilyen gyenge helyezést elérő Leclerc-t, és megértette, milyen elgondolás állt a Ferrari stratégáinak választása mögött. „Az ilyesmi benne van. Ha felhasználnak egy második szett lágy gumit a Q1-ben, azzal magukat büntetik, mert az a szett hiányozni fog a Q2-ben vagy a Q3-ban. Ez állhatott a háttérben. De a pálya nagyobb ütemben gyorsult, mint várták, és így bukták el ezt a pozíciót. Szerencsétlen helyzet ez Charles számára, mert előtte az első helyen is állt, ez volt a hazai versenye, mindenki érte szorított. És ha kívánhattam volna egy vezérszálat a Monacói Nagydíj hétvégéjének, az az lett volna, hogy Charles ellenünk harcol. De nem, és ezért igazán kár” – érzett együtt a ferrarissal.
Könnyen túlszárnyalhatónak érezte Valtteri Bottas Lewis Hamilton pole pozíciót érő idejét Monacóban. A forgalom gördített akadályt közé és a zsinórban negyedik edzéselsősége közé.
Megszakadt a nagy sorozat, Valtteri Bottas a kínai, az azerbajdzsáni és a spanyolországi sikere után Monacóban vereséget szenvedett az időmérő edzésen. Lewis Hamilton mindösse 0,089 másodperccel bizonyult nála gyorsabbnak. Miközben a brit saját bevallása szerint mindent kipréselt magából annak érdekében, hogy elkapja csapattársát, Bottas számára azért volt igazán fájó a vereség, mert a maga részéről úgy érezte, ennél könnyedén tudott volna lényegesen jobb időt is a Q3-ban.
Hogy nem jött össze, azt az utolsó köre előtt őt lassító forgalomnak volt köszönhető. „Nagyon-nagyon csalódott vagyok, mert az első kör után úgy éreztem, hogy van pár hely, ahol tudnék még javítani az utolsó körömön. A kivezető körömön viszont forgalomba kerültem, és nem tudtam fölmelegíteni a gumikat a mért körre. Úgy éreztem, ez ma meglesz, de nem lett” – mondta szomorúan a finn, aki egész nap magabiztosabban szállította a jó időket, mint Hamilton. „Éreztem, hogy megvan a tempóm, egész nap elégedett voltam az autóval. Az első körömön két-három tizedet is tudtam volna javítani, szóval az első körömnek jobban kellett volna sikerülnie.”
„Pár autó volt előttem, akik mögé beragadtam. Letértem az ívről, és ilyenkor fölszedsz némi piszkot a gumiddal, amit aztán nem is tudsz fölmelegíteni rendesen. Már az első kanyarban éreztem, hogy a gumi nem elég jó. Minden kanyarban egyre lassabb és lassabb lettem, mire a nyolcasban volt egy nagy megcsúszásom. Ennyi volt. Amikor az Uszodához érve láttam a kivetítőn, hogy Lewis van az élen, már tudtam, hogy vége a dalnak.”
Bottas most azzal vigasztalódhat, hogy F1-es pályafutása során először igazán jó autó van alatta Monacóban, ami magabiztossá teszi őt. A Mercedes a korábbi itteni szenvedéséhez képest jelentősen feljavult a hercegségben. „Az autó nagyon jó, sokat javítottunk ezen a pályán az előző évekhez képest. Sokkal magabiztosabb vagyok az autóban, jobban vezethető az ilyen típusú pályákon, és lehetővé teszi számunkra, hogy igazán feszegessük a határokat, súrolhassuk a falakat. Ettől csak még élvezetesebb. Sokat javultunk, de még így is van min javítani. Egyes kanyarokban még mindig nehezebb vezetni, nem olyan jó az egyensúlya, és a kicsit több tapadás és teljesítmény sem jön sose rosszul.”
Nem érzi érinthetetlennek a Mercedest a Red Bull
Nem érzi teljesen érinthetetlennek a Mercedest Monacóban a Red Bull. Max Verstappen volt csapattársa számlájára írja az irreálisan nagy lemaradását, Helmut Marko elérhetőnek érezte az első sort.
Nem sikerült megingatni a Mercedest. Max Verstappen csütörtöki szabadedzésen nyújtott teljesítményét látva arról folyt a találgatás Monacóban, vajon a Red Bull tud-e annyira közel kerülni a címvédő csapathoz, hogy megzavarja Lewis Hamilton és Valtteri Bottas szokásos házon belüli küzdelmét. Voltak tartalékok az RB15-ösben az utcai pályán, Verstappen a Q2-ből például legjobb idővel ment tovább, ám a mindent eldöntő edzésrész utolsó körében a hollandnak nem sikerült javítania, így végül 0,475 másodperc hiányzott neki a pole-hoz.
Verstappen szerint azonban az összkép nem olyan borús a szempontjukból, mint amilyennek ez a fél másodperc mutatja. Ő sokkal közelebb érzi magukat a Mercedeshez. „Ha az egész hétvégét vesszük alapul, a végén valójában inkább két-három tized hiányzott. A Q2-ben nagyon jó kört futottam, a gumik bekapcsoltak, és ez elég nagy különbséget jelent itt. A Q3-ban az első kanyarba úgy érkeztem, hogy még nem tapadtak, ezért veszítettem ott némi időt. Onnantól viszont egészen stabil kört futottam a Q2-eshez viszonyítva, szóval nem volt rossz. Aztán az utolsó Q3-as körömnél forgalomba kerültem a bemelegítő körön, és amikor elkezdtem a mért körömet, a gumik még hidegek voltak, nem tapadtak. Ezzel egyből két tizedet vesztettem, és úgy döntöttem, inkább megszakítom a köröm” – magyarázta a versenyző, miért torzult el a valós kép.
„Nem gondolnám, hogy ez a fél másodperc reális lenne. A Q3-ban nem működött a gumim, és ez itt meghatározó. A Q2-ben még versenyképes voltam. Tudjuk, hogy még nem zárkóztunk föl, de a csapat dolgozik tovább.”
Ami a „forgalmat” illeti, azt Daniel Ricciardónak hívták. A bemelegítő körön éppen volt versenyzőjük tartotta föl a Red Bullt. Helmut Marko szerint ha ez nincs, az első sor is meglehetett volna. „Max nem tudta azt a tempót futni a bemelegítő körön, ami a gumik fölmelegítéséhez kell, mert Ricciardo feltartotta. Összességében már azt vártuk, hogy az első sorba kerülünk. Bottas ideje elérhetőnek tűnt. Az első és a harmadik szektorban veszítettünk, és éppen ennyi hiányzott” – ecsetelte a tanácsadó.
Christian Horner csapatfőnök szerint a Mercedest meleg gumikkal is bajosan érték volna utol. „A kivezető köre eléggé zűrös volt, mert Daniel elé került, és hol gyorsan, hol lassan ment. Nehéz volt kiszámítani, mit csinálnak a többiek, pedig Max szerette volna jól megnyomni. Daniel Lewist elengedte, de minket sajnos lelassított kicsit. Ettől lehűlt Max gumija, így esélye sem volt javítani. Szerintem nagyon nehéz lett volna elkapni a Mercedest. Mindig szeretné ezt hinni az ember, de egy-két tized talán hiányzott volna. A Mercedes egészen mesés jelenleg, és mi csak próbálunk olyan közel kerülni hozzájuk, amennyire csak lehet. Ez biztató.”
Verstappen így sem panaszkodhat. A mostani harmadik helye az eddigi legjobbja a monacói rajtrácson. „Már a hétvége elején tudtuk, hogy nem leszünk annyira versenyképesek, mint tavaly. De számomra ez egy jó időmérő volt. Ez volt az ötödik időmérőm, de valójában csak a harmadik, amin részt vettem. Innen nézve egészen jó” – utalt arra, hogy 2016-ban a Q1-ben csapta falnak az autóját, 2018-ban pedig már a harmadik szabadedzésen, ami miatt kihagyta a kvalifikációt.
Bár Monacóban előzni „nem lehet”, azért már láttunk példát arra, hogy a harmadik pozícióból valaki lerajtolja az első sorban állókat. „Vicces, mert a rajtgyakorlataim közül kettőt is éppen a harmadik rajthelyről végeztem el az edzéseken, szóval a saját rajtrácsomat gumiztam föl! Jónak tűnik. Meglátjuk, mi történik, de elégedett vagyok a mai nappal, és várom, mit hoz a holnap.”
A vasárnapi kilátásokat illetően Marko pesszimistább volt, mint az időmérős teljesítményük kapcsán. „A Mercedes holnap egy kényelmes tempót fog fölvenni, és csak a kerékcsere előtt fogják megnyomni. Két autóval elöl mindent blokkolhatnak. Megérzésem szerint ez egy kettős győzelem lesz a részükről, ha nem történik semmi rendkívüli” – vetítette előre.
Horner szerint azért van esély arra a rendkívülire. „Meglátjuk, mi lesz holnap. Ez a két fickó a bajnoki címért harcol az első sorban. Mi pedig a páholyból figyelünk…” – utalt arra, hogy Hamilton és Bottas csatája során talán túl szűknek bizonyul majd a monacói pálya.
Emellett járhatják az esőtáncot is. Az előrejelzések szerint a futam idején 60% esély van a csapadékra. „Nos, lesz, ami lesz. A második sorból indulunk, Pierre ötödik lett – ez az idei legjobb időmérőnk eddig” – összegzett Horner még azelőtt, hogy Pierre Gasly megkapta volna három rajthelyes büntetését.
Monacói Nagydíj: végsebességek az időmérőn
Bár az időmérő edzés nem róluk szólt, a végsebességek listájának élére a Ferrari versenyzői álltak Monacóban: a leggyorsabb Sebastian Vettel volt az FIA által kihelyezett mérőpontnál, a második pedig a márkatárs, Charles Leclerc. Íme, a teljes lista!
Végsebességek az időmérőn:
Megbüntették Gaslyt és Giovinazzit – elvesztették rajthelyüket
Két rajtbüntetést is kiosztott az FIA a Monacói Nagydíj időmérő edzése után. Pierre Gasly idei legjobb rajthelyét bukta el ezzel.
Gördülékeny időmérő edzés Monacóban nem létezik. A pálya rövid és keskeny, így garantált a forgalom miatti kalamajka. Két versenyző viszont szombat délután túllőtt a célon, és ezzel a megszokottnál is komolyabb zűrzavart idézett elő. A leintés után Pierre Gasly és Antonio Giovinazzi ellen is feltartásos eset miatt indult vizsgálat, és az FIA mindkettejüket 3 rajthelyes büntetéssel sújtotta.
Gasly a Q2-ben a Casino-kanyar után hajtott veszélyesen lassan, satufékezésre kényszerítve az éppen gyorskörén mögötte érkező Romain Grosjeant. A francia nem is jutott tovább, csak 13. lett, és kiesését egy hosszú és hangos káromkodással kommentálta a csapatrádióban. Fiatalabb honfitársa eközben az 5. helyet szerezte meg, ami eddigi szezonja legjobb eredménye. Ezt veszítette most el, így vasárnap a nyolcadik pozícióba lesz kénytelen felsorakozni.
Az FIA közleményéből kiderül, Gaslyék azzal védekeztek, hogy a visszapillantóban azon a részen nem lehetett látni Grosjeant, az FIA a büntetést pedig a Red Bull mulasztásáért osztotta ki. „A 8-as autó sofőrjének (Grosjean) keményen kellett fékeznie, hogy elkerülje a felvezető körén lassan, de a versenyíven haladó 10-es autóval (Gasly) történő ütközést. Akkor egyedül a 8-as autó volt nyilvánvalóan gyorskörön azon a szakaszon, és miközben a bíróság elfogadja, hogy a 10-es autó sofőrje azokban a kanyarokban nem láthatta a 8-as autót, azt a csapat elismerte, hogy nem figyelmeztették versenyzőjüket. A bíróság emiatt a 8-as autó fölösleges feltartásáért három rajthelyes büntetést ad, valamint egy büntetőpontot” – állt az indoklásban.
A sértett Grosjean a Red Bullt tette felelőssé. „Szegény fickó. Nem szóltak neki. És súlyos következménye volt rám nézve, mert a Q3-ba kerülhettem volna, ehelyett csak tizenharmadik vagyok. A Red Bull el****ta nekem ezt. Pierre nem tehetett semmiről” – fogalmazott a Haas versenyzője.
Az Alfa Romeóval az eredetileg a 15. helyet megszerző Antonio Giovinazzi eközben Nico Hülkenberget akadályozta még a Q1-ben, a Rascasse-kanyarban. Az újonc nagyon későn észlelte a gyorskörön lévő Renault érkezését, és bár félreállt, a német ezzel sok időt veszített.
„A versenyző a 16-os és a 18-as kanyar között volt, amikor rendkívül későn figyelmeztették arra, hogy mögötte jön a 27-es autó (Hülkenberg). A bíróság figyelembe vette, hogy a 99-es rajtszámú versenyző (Giovinazzi) bemelegítő körön volt, így lehetősége nyílt volna több helyet hagyni, függetlenül attól, kapott-e figyelmeztetést a csapatától. Ezenkívül a csapatnak lehetősége volt arra, hogy pontosabb figyelmeztetést adjon. Ennek megfelelően a bíróság fölösleges feltartásért három rajthelyes büntetést és egy büntetőpontot osztott ki” – írta az FIA.
Gasly hátrasorolásával Kevin Magnussen, Daniel Ricciardo és Danyiil Kvjat lépett előre egy helyet, míg Giovinazzi büntetéséből a már Q1-ben kieső Charles Leclerc, Sergio Pérez és Lance Stroll profitál a vasárnapi (14:30, M4 Sport – élő) futamon.
Magyarázatot vár a Ferraritól Charles Leclerc a monacói időmérő edzésen történt első körös kieséséért. Ő előre figyelmeztette csapatát a veszélyre.
Utolsóból első, elsőből utolsó – a Ferrarinak kis túlzással mindkettő összejött a Monacói Nagydíj időmérő edzésének első részében. Miután a harmadik szabadedzésen összetörte autóját, Sebastian Vettel késésben volt, amikor megkezdte a kvalifikációt. Ez fölborította kicsit a szokásos menetét: egy 10 körös hosszabb, belerázódó etappal kezdett, és mire kikanyarodott a boxba új gumikért, már a kieső, 17. helyen találta magát. Nem egészen másfél perce volt fölérni az újabb mért körére a szerviz után, de összejött neki. Mi több, megfutotta az edzésrész legjobb idejét.
A Ferrari örülhetett… volna, ha ezzel Vettel nem a saját csapattársát ütötte volna ki a versenyből.
A monacói ekkor már a boxban ácsorgott, és autójából kiszállva nézte végig, hogy a körideje nem elég a továbblépéshez. Csak 16. lett, így ebből a pozícióból várhatja első ferraris hazai versenyét.
Kiesése láttán rendkívül dühösen viharzott ki a garázsból, majd már egy kicsit higgadtabban állt az újságírók (köztük Ujvári Máté) mikrofonja elé, és elmondta, benne már akkor voltak kétségek a továbbjutását illetően, amikor még lett volna idejük javítani. „Megkérdeztem őket, biztosak-e abban, hogy bent vagyunk. Azt mondták: »Úgy véljük, igen.« Visszakérdeztem: »Nem kéne-e még egyszer kimennünk?« De nem jött igazi válasz. Nem tudom, szerintem azt hittük… még nincs részletes magyarázatom, de ezt nagyon nehéz lenyelni” – füstölgött a monacói.
Kétségei nem voltak alaptalanok, hiszen az utolsó gyorsköre alkalmával bemutatott egy elfékezést a Rascasse-ban, ami jelezte, nem hozott ki mindent a próbálkozásából. A továbbjutásához végül 52 ezred hiányzott.
Miután Leclerc-t közvetlenül az első etapja után mérlegelésre hívták, fölmerült, hogy emiatt nem maradt már ideje újabb körökre. Autóját a Ferrari szerelői úgy tolták vissza az FIA-hoz, vagyis a folyamat hosszabbra nyúlt, mint szokás. Leclerc azonban biztos benne, hogy nem ezen múlt a továbbjutása. „Nagyon sok időnk lett volna visszatérni, miután beálltam a boxba. Nem a mérlegelés volt a probléma. Még elég benzinünk is volt, csak gumit kellett cserélni. Szóval nem ez volt a gond. Még várom a magyarázatot, egyelőre nem tudok többet.”
Abszurd tény: Leclerc pályafutása második F1-es Monacói Nagydíját a Ferrarival rosszabb pozícióból várja, mint az elsőt a Sauberrel. Tavaly ugyanitt 14. volt a rajtrácson. Idén először szorult ki a top 10-ből, a létező legrosszabb helyen, hiszen Monacóban nagyon nehéz előzni.
Ezek után nincsenek is vérmes reményei. Arra számít, talán a hazai időjárás besegít neki. „Remélem, esni fog, és ezzel lesz benne némi lutri. Ha száraz marad az idő, unalmas lesz a verseny, és sok kockázatot kell vállalnom. Akár még azt is meg kell kockáztatnom, hogy ütközöm valakivel. De végső soron ez az egyetlen dolog, amit csinálhatunk most. Extrém módon próbálkoznunk kell az előzéssel, mert ezen a pályán alapvetően lehetetlen előzni” – tekintett előre egykedvűen.
Az eső valószínűsége egyébként megnőtt a korábbiakhoz képest: a verseny idejére az időjósok 60%-os valószínűséggel számítanak csapadékra.
Utolsó gyors körének köszönhetően a monacói időmérőn Lewis Hamilton nyerte meg a Mercedes versenyzőinek párviadalát, így tehát holnap ő indulhat majd az első helyről a márkatárs, Valtteri Bottas elől. A harmadik rajtkockát Max Verstappen szerezte meg a Red Bull-lal, aki a csillagosokat nem tudta megszorongatni, a Ferrarit viszont legyőzte. Nézzük, hogyan értékeltek ők hárman!
Lewis Hamilton, Mercedes – 1. rajthely
„Nagyszerű eredmény ez! Köszönettel tartozom a közönségnek, imádok itt lenni. Minden versenyző arról álmodik, már gyerekként is, hogy Monacóban nyerni tudjon, függetlenül attól, hogy hányszor jön ide. Mindig mindent beleadsz! A srácok nagyon sokat dolgoztak, itt a pályán és a gyárban is. Elképesztő csatát vívtunk Valtterivel, aki egyébként egész hétvégén gyorsabb volt nálam. Nagyon akartam ezt a pole-t, ez most többet jelent, mint eddig bármelyik! Hálás vagyok a csapatnak, hogy összejött. Ez egy csodás nap! Remek az autónk, remek a csomag. Bármilyen is az autó, ezt meg kell érteniük az embereknek, mi mindig a határon megyünk. Folyamatosan igyekszünk megtalálni a saját határainkat is. Nehéz kör volt, de sikerült jól megoldanom. Ahogyan kijöttem az utolsó kanyarból, egy kicsit elveszítettem az autót, de bíztam benne, hogy ott lesz az a pár ezred, amivel nyerhetek, és ez aztán össze is jött.”
Valtteri Bottas, Mercedes – 2. rajthely
„Csalódott vagyok, mert az első köröm után úgy éreztem, hogy tudok majd még jobbat menni. Készültem az utolsó körre, bár a kivezető körön nagy volt a forgalom, és nem voltak elég melegek az abroncsaim. Így aztán nem sikerült, de legalább az első sor megvan, ami nagyon fontos itt Monacóban. Holnap még összejöhet a győzelem. Persze jó itt az első helyről rajtolni, de nem szabad feladnom már az időmérő után. Harcolni fogok, mindent megteszek, hogy elkapjam Lewist!”
Max Verstappen, Red Bull – 3. rajthely
„A Mercedes gyorsabb volt nálunk. A Q2-es köröm nagyon jó volt, a Q3-ban viszont az első körön az első kanyarban elveszítettem kicsit az uralmat az autó felett a hideg gumikon. Nagyon nehéz ezeken a szűk utcákon menni. A második kör előtt már tudtam, hogy hidegek a gumik, és rossz volt a kivezető kör. Ha két tized a hátrányod ilyenkor, akkor inkább nem kockáztatsz, úgyhogy nem fejeztem be a kört. De a harmadik hely megvan, ami nem rossz eredmény. Nincs túl sok jó időmérőm itt Monacóban, szóval örülök, hogy most itt vagyok!”
Nagy csattanóval Hamiltoné a pole – Leclerc-t kiejtette a Ferrari
Lewis Hamilton hatalmas kiáltása: megtörte Valtteri Bottas pole-sorozatát, és pályafutása során másodszor megszerezte a pole pozíciót Monacóban. A második sorban Max Verstappen és Sebastian Vettel – Charles Leclerc már a Q1-ben kiesett.
A Ferrari a Monacói Nagydíj időmérő edzésének első szakaszán bebizonyította, hogy élcsapat versenyzői is képesek lehetnek kiütni egymást fizikai kontakt nélkül. Ehhez nem kell más, mint néhány nehéz pillanat, és rossz döntés, amire a Ferrari „vevő” is az utóbbi időben. Nem is csak a vezetés oldaláról, hiszen Sebastian Vettel többször is vétett már buta hibát, és Monacóban szombaton ezt elkezdte hatványozottan művelni. A 3. szabadedzésen először a falhoz csapta autóját, majd az időmérő első szakaszának végéhez közeledve pedig érintette azt. Gyorsan a bokszba hajtott, az idő pedig fogyott. Ahogyan fogytak a helyezések is alóla. Olyannyira, hogy egy percen belül a kiesési zónába került. A német hamar pályára hajtott, és nemcsak, hogy kiugrott a kieső zónából, de egészen a mezőny éléig repült. A csapattársa viszont a végére zuhant. Azaz a kiesési zónába, és rögtön távozott is. Az a Charles Leclerc, aki két órával korábban az élen zárta a szabadedzést. A monacói Ujvári Máté mikrofonja előtt elmondta, Ő maga kétszer is megkérdezte csapatától, hogy menjenek-e plusz kört, de a Ferrari vezetői azt válaszolták, hogy az elért időeredmény elég lesz a továbbjutáshoz. Nem lett. Vele együtt nem lett elégséges az időeredménye a két Racing Point és a két Williams versenyzőnek sem. A Red Bull viszont megmutatta, hogy ahogyan azt mondani szokás, Monaco nem motorpálya. Max Verstappen ugyanis tudta hozni a második szakasz első helyét, megelőzve ezzel a két Mercedest, akik a Q1 után ismét a második és harmadik helyre szorultak. A 12 perces utolsó menet első nekifutásában Valtteri Bottas ugrott az élre, csapattársa, Lewis Hamilton pedig szépen besorolt mögé. Gyakorlatilag így alakult az időmérő első két szakasza is, csak a végén valakinek sikerült a Mercedesnél is gyorsabb kört autóznia. Az utolsó percek azonban nem hoztak ilyen szintű meglepetést. Vettel gyorsan „eldöntötte”, hogy ő nem akar kitűnni, és belehibázott a gyorskörébe (4. lett). Hozzá hasonlóan Max Verstappen (3.) sem hozta zavarba a Mercedes versenyzőit, viszont Lewis Hamilton valamit még talált a végére, és ha minimális előnnyel is, de megverte márkatársát. Természetesen kitörő örömmel fogadta a pole pozícióját: „Ez az a verseny, aminek megnyeréséről mindig is álmodozol. Nagyon akartam, hogy meglegyen ez a pole, és az az edzéselsőség a legjelentősebb számomra” – mondta Hamilton Paul Di Restának, az F1 riporterének. A Forma-1-es program a vasárnapi futammal folytatódik, melyet 14:30-as felvezető műsorkezdéssel az M4 Sporton és az az m4sport.hu-n közvetítünk.
Monacói Nagydíj, időmérő edzés – végeredmény:
1. Lewis Hamilton Mercedes 1:11,542 1:10,835 1:10,166
2. Valtteri Bottas Mercedes 1:11,562 1:10,701 1:10,252
3. Max Verstappen Red Bull-Honda 1:11,597 1:10,618 1:10,641
4. Sebastian Vettel Ferrari 1:11,434 1:11,227 1:10,947
5. Pierre Gasly Red Bull-Honda 1:11,740 1:11,457 1:11,041
6. Kevin Magnussen Haas-Ferrari 1:11,865 1:11,363 1:11,109
7. Daniel Ricciardo Renault 1:11,767 1:11,543 1:11,218
8. Danyiil Kvjat Toro Rosso-Honda 1:11,602 1:11,412 1:11,271
9. Carlos Sainz McLaren-Renault 1:11,872 1:11,608 1:11,417
10. Alexander Albon Toro Rosso-Honda 1:12,007 1:11,429 1:11,653
11. Nico Hülkenberg Renault 1:12,097 1:11,670
12. Lando Norris McLaren-Renault 1:11,845 1:11,724
13. Romain Grosjean Haas-Ferrari 1:11,837 1:12,027
14. Kimi Räikkönen Alfa Romeo-Ferrari 1:11,993 1:12,115
15. Antonio Giovinazzi Alfa Romeo-Ferrari 1:11,976 1:12,185
16. Charles Leclerc Ferrari 1:12,149
17. Sergio Pérez Racing Point-Mercedes 1:12,233
18. Lance Stroll Racing Point-Mercedes 1:12,846
19. George Russell Williams-Mercedes 1:13,477
20. Robert Kubica Williams-Mercedes 1:13,751
Megúszta a komoly büntetést az utolsó szabadedzést a legjobb idővel záró Charles Leclerc monacói szabálysértése után. A Ferrarinak már csak a balesetező Sebastian Vettel miatt kell aggódnia.
Talán az első helyre kormányozta a Ferrariját a hazai pályáján, Charles Leclerc így sem szállhatott ki teljes nyugalommal autójából a Monacói Nagydíj harmadik szabadedzése után. Tíz perccel később tudniillik jelenése volt az FIA versenybírósága előtt.
Közvetve éppen a másik ferraris, Sebastian Vettel balesete miatt került veszélybe, hiszen a német első kanyarban bemutatott falba csúszása váltotta ki azt a virtuális biztonsági autós fázist, amely alatt Leclerc az FIA gyanúja szerint túlságosan gyorsan hajtott. A szabályok értelmében ilyenkor a miniszektorokra osztott pálya minden szakaszában legalább egyszer egy számítógép által kiszámolt idő fölött kell maradni – így biztosítják, hogy a veszélyhelyzetben senki se lehessen gyorsabb a szükségesnél. Leclerc e szabály ellen vétett.
A versenyző végül fellélegezhetett: a bíróság tisztázta őt, nem kapott rajtbüntetést, csak egy megrovást. Indoklásukban kiemelték, bár a számok a szabálysértés tényét támasztották alá, figyelembe vették a körülményeket. „A versenyző a helyzetnek megfelelő módon fékezett az első kanyar előtt, reagálva az ott történt balesetre. A VSC-jelzés akkor lépett életbe, amikor a versenyző az 1-es és a 2-es kanyar között járt. Jelentősen lelassított, ennek ellenére az FIA ECU-rendszere által előírt mimimumidő alatt maradt a 8-as kanyarig. A bíróság figyelembe vette, hogy a versenyző lényegesen lassabb volt, mint egy normál körön ugyanezen szakaszon. Ám a VSC-t biztonsági okokból léptetjük életbe, ezért a bíróság úgy ítélte meg, a szabálysértést nem lehet figyelmen kívül hagyni. Ennek megfelelően megrovásban részesítette a versenyzőt, összhangban a többi hasonló, szabadedzésen történt esettel” – állt az FIA hivatalos indoklásában.
Leclerc-nek a mostani az első idei szóbeli figyelmeztetése volt. Három esetén (melyből kettőnek versenyzői kihágásnak kell lennie) automatikusan 10 rajthelyes büntetés jár az érintettnek.
A Ferrari ennek ellenére nem készülhet nyugodtan az időmérő edzésre (14:45, M4 Sport), hiszen rendbe kell hozniuk Vettel bal elején összetört autóját. Úgy hírlik, nem lesz gond, ám az már más kérdés, hogy a hibájáig csapattársánál lényegesen gyorsabb németet mennyire fogja visszavetni, hogy kihagyta az utolsó gyakorlási lehetőséget.
Monacói Nagydíj: a szabadedzések összesített eredménye
A csütörtöki edzéseket még a Mercedes versenyzői uralták, az időmérő előtt azonban a Ferrari hazai közönség előtt versenyző fiatalja, Charles Leclerc is begyújtotta a rakétákat, eredményével pedig az összetett táblázaton is fölzárkózott a csillagosok mögé – nézzük, a teljes listát!
A szabadedzések összesített eredménye:
1:11,118
1:11,478
1:11,199
1:11,318
1:12,350
1:11,265
1:12,052
1:11,938
1:11,738
1:11,881
1:12,583
1:12,338
1:12,239
1:12,170
1:12,174
1:12,270
1:12,577
1:12,194
1:12,342
1:12,308
1:12,392
1:12,566
1:12,393
1:12,914
1:12,419
1:12,872
1:12,489
1:12,888
1:12,519
1:14,558
1:15,146
1:14,086
1:15,052
1:14,305
Totális csődöt mondott a McLaren az idei Indy 500-as projektjével. Zak Brown nyíltan beszélt a kínos, már-már bohózatba illő baklövéseikről, és elismerte, nem biztosított, hogy Fernando Alonso újra nekivág velük Indianapolisnak.
A hétvégén rendezik az indianapolisi 500 mérföldes verseny 103. megméretését – Fernando Alonso és a McLaren nélkül. Miközben Woking tavaly októberben nagy csinnadrattával jelentette be, hogy ezúttal saját csapattal és autóval fog harcba indulni a győzelemért és spanyol sztárja tripla koronájáért, a múlt heti kvalifikációkon csúnyán leégtek: Alonso előbb arra kényszerült, hogy szétlövésben küzdjön meg a fennmaradó három rajthelyért, majd a mindent eldöntő kvalifikáción alulmaradt a mezőny egyik legkisebb csapatának versenyzőével szemben, így nem szerezte meg az indulás jogát a versenyre.
A történtek után Zak Brown ügyvezető igazgatót arról kérdezték, a mostani kudarcot ki fogja-e bírni az Alonsóval amúgy is sok megpróbáltatást átvészelő kapcsolatuk. „Ő nagyszerű volt. Nyilvánvalóan rendkívül csalódott. Úgy érezzük, cserben hagytuk őt. Fernando megérdemelte volna, hogy versenyezzen, de a McLaren nem érdemelte meg” – gyakorolt önkritikát az amerikai. „Annyira profi volt! Láttuk, mennyire jól kezelte a dolgot a média és a szurkolók irányába, és hogy milyen volt a garázsban. Mind frusztráltak voltunk, de szerintem egy ilyen bajnokként tudja, hogy ha nem lett volna ennyire összeszedett, és nem próbálkozott volna a javítással, akkor csak még rosszabb lett volna minden. Nagyszerű volt, és most nyilvánvalóan rendkívül csalódott.”
Brown elismerte, azt még nem tudják, lesz-e közös visszatérés Indianapolisba. „Úgy vélem, vissza fog még menni oda, és jó lenne, ha együtt mennénk. De most visszament Svájcba, és szüksége van némi lazításra az utóbbi stresszes hetek után. Még nem beszéltünk a folytatásról. Jól ismerem Fernandót, és az egyik oka annak, hogy ilyen jól kijövünk, hogy tudjuk, hogyan működik. Egy ilyen mélypont után nyilván nem akarod, hogy egyből az orrod alá nyomják a mikrofonokat, szóval nem ez a megfelelő időpont a döntéshozáshoz.”
Kínos, amatőr bakiparádé rántotta őket a mélybe
Brown egyértelművé tette, hogy az Indy 500-asról nem Alonso miatt maradtak le, hanem a McLaren miatt. És még csak nem is feltétlenül azért, mert az autójuk annyira lassú volt. Valójában csapatként követtek el egy sor amatőr és kínos hibát, melyekről az amerikai meglepően őszintén beszélt. „Sokat gondolkodtam azon, hogyan és mennyit osszak meg a nyilvánossággal, de nagyon messze voltunk, nagyon sok hibát követtünk el, és mivel nagyszerű szurkolóink, partnereink és versenycsapatunk van, úgy éreztem, fontos, hogy az emberek megtudják, hogy mi zajlott a színfalak mögött. Ha ezt elfedjük, az ugyanolyan, mint amikor egy bűncselekményt tusolnánk el. Én nem akartam eltusolni. Az embereknek úgy kell hallaniuk, amilyen kínos volt” – indokolta nyíltságát.
A hibák listája nem rövid, sok esetben kabaréba illő. Brown elárulta például, hogy az első indianapolisi tesztjükön azért késtek, mert nem készült el időben a kormányuk. Maguknak gyártották a létfontosságú eszközt, ám az Indy-programot fölvezető teszt kezdetekor az még nem állt a rendelkezésükre. Ezt látva ő maga járt közben a Carlin-csapatnál, mely kölcsönadott nekik egy kormányt, hogy legalább megkezdhessék a munkát.
Az időmérő hetében rendezett szabadedzéseken aztán folytatódott a kálvária. Történtek műszaki problémák, melyeket szintén a szervezetlenségük és figyelmetlenségük miatt nem oldottak meg olyan hamar, mint lehetett volna. Alonso az egyik edzésen például azért kapott defektet és vesztett pályaidőt, mert egyszerűen rossz szenzort használtak a gumiknál. A spanyolnak a második napon volt egy balesete is, ami miatt az aznapi edzés nagy részét, majd a következő teljes napot is ki kellett hagyniuk. Ennek hátterében azonban nem az autó sérülése állt, hanem egy másik abszurd eset: nem volt náluk a tartalékautó!
Még az első tesztek alkalmával tűnt föl a csapatnak, hogy a második autójuknak nem megfelelő a színárnyalata, ezért egy festőműhelybe vitték korrigálásra. Csakhogy a munkálatokról megfeledkeztek, és csak akkor tűnt föl nekik, hogy nincs náluk a gép, amikor azonnali szükségük lett volna rá…
De még a vész közeledtével sem tudták összekapni magukat. Miután kiderült, hogy szétlövéssel kell megküzdeniük az utolsó rajthelyek egyikéért, Brown végső elkeseredésében, a kapcsolatait kihasználva élcsapatoknál kezdett házalni, s hogy elkerüljék a kiesést, adatokat kért tőlük a beállításokhoz. Egy az egyben át is vették őket, ám amikor az autó hasmagasságát állították át, megfeledkeztek arról, hogy a kapott adat amerikai mértékegységben, inch-ben van megadva, és ők jó európaiként centiméterben állították be a kocsit… Ennek következtében autójuk folyamatosan szikrákat szórt és szinte vezethetetlen volt.
Fernleyt kirúgták, de Brown is felelős
A McLaren a történtek után huszonnégy órán belül elbocsátotta az Indy-projekt irányításával megbízott Bob Fernleyt, a Force India egykori helyettes csapatfőnökét. Emellett úgy hírlik, már menet közben is küldtek el szakembereket a bakik láttán.
Hogy Brown mindezeket megosztotta, abból úgy tűnhet, a projektben résztvevőket hibáztatja. Ez igaz is, ám közben azt is elismerte, hogy ő maga is felelős. „A versenyzés érzelmes. Megvannak a mélypontjai és a csúcsai, és az én motorsportban eltöltött huszonöt évem alatt ez volt a legmélyebb pont, amit láttam. Voltak figyelmeztető jelek már korábban is, és csak azt bánom, hogy nem léptem közbe hamarabb. A Forma–1 élvezi az elsőbbséget nálunk, ezért teljes mértékben erre összpontosítottam, és talán nem foglalkoztam eleget az Indy-projekttel. De azt gondoltam, minden a helyén van. Sok hibát vétettünk, és a hibák további hibákhoz vezettek.”
„Októberben jelentettük be a projektet, egyből lett két autónk, egészséges költségvetéssel rendelkeztünk. Nem anyagi problémák miatt történt, hanem a csapat miatt, a megvalósítás miatt.”
Brown saját mentségeként hozta föl, hogy az F1-es csapatuk is éppen átalakulóban van. Gil de Ferrarn sportigazgató ugyan kulcsszerepet kaphatott volna az Indy-csapatuknál, ám miután az F1-es irányítást Andreas Seidl csak nemrég vette át, a brazil addig nem fordíthatta figyelmét a másik projektjükre. És Brown sem, hiszen a részvényesek csak azzal a feltétellel mondtak igent Indianapolisra, hogy programjuk nem érinti hátrányosan az F1-es programot.
A történtek persze most az istálló pénzadóinál sem vették ki jól magukat, ez pocsék reklám volt a McLarennek Amerikában. Brown szerint ettől függetlenül még lehet folytatás. „Nem beszélnék erről, de azt mondták, versenyzők vagyunk, próbáljuk meg legközelebb. Nem kértem még ezt formálisan, mert még én sem hoztam rendbe a gondolataimat” – mondta az ügyvezető.
Nem Alonsón múlik a McLaren visszatérése
Arra máris ígéretet tett, hogy ha lesz legközelebb, azt már jól fogják csinálni. „Azon leszek, hogy a megfelelő emberekkel üljünk asztalhoz, hogy felkészültnek érezzük magunkat, hogy tanuljunk a hibáinkból, hogy megoldjuk őket. Ha igent mondanak, akkor hiszem, hogy vissza fogunk térni Indybe. Jó oka van a McLarennek erre. Az egy nagy piac, a partnereink is ezt akarják, az üzletünk is erős ott. Szerencsére most itt van nekünk Andreas Seidl az F1-es csapatnál. Ez segítség, mert ha Gil vagy egy hozzá hasonló személy fogja irányítani a programot az első naptól kezdve, szerintem más lesz a végeredmény. Hogy könnyebb lesz? Nem hiszem, hogy a versenyzésben van könnyebb út.”
Brown Bruce McLaren 1970-es halálos balesetét is megemlítette, mint bizonyítékot arra, hogy a McLaren bármilyen sokkból képes talpra állni. „Könnyű lenne egyből kivonulni egy sikertelen próbálkozás után. Nem hiszem, hogy a McLarennek Bruce McLaren óta valaha is ez volt a szándéka. Hallottam történeteket arról, hogy amikor Bruce meghalt a balesetében, a csapat már három nappal később újra versenyzett. Ez az állhatatosság jellemzi a McLarent. Amikor legközelebb csináljuk, biztosra veszem, hogy a megfelelő emberekkel a megfelelő helyeken fogjuk csinálni.”
És hogy ehhez létfontosságú-e Alonso kitartása mellettük? „Sosem Fernandóért csináltuk Indianapolist. Hogy akar-e versenyezni velünk, vagy sem, az nem határoz arról, hogy visszatérünk-e Indybe, vagy nem” – tette egyértelművé.
Azt mindenesetre érdekes lesz látni, hogy kibír-e még egy ekkora baklövést a kapcsolatuk a négy kínszenvedős F1-es évük után.
Kimi Räikkönen biztos benne, hogy ha nem szakítja meg két évre a Forma–1-es pályafutását, ma már nem láthatnánk őt versenyezni a királykategóriában.
Ezen a hétvégén teljesíti 300. nagydíjhétvégéjét Kimi Räikkönen a Forma–1-ben. Bár ő próbál nem nagy feneket keríteni a „csak egy szám” jubileumának, az azért nagy szám, hogy a sorozat történetének mindössze 5. versenyzője lett, aki elérte ezt nagydíjmennyiséget. És az sem akármi, hogy a mezőnyből egyedüliként elmondhatja magáról, nemcsak V8-as, de még V10-es motorokkal is versenyzett.
Pályafutása még 2001-ben indult a Sauberrel, vagyis 18 éve már, hogy bemutatkozott. Ám a mostani csak a 17. szezonja, miután 2010-et és 2011-et kihagyta. Abban a két évben ralizni kezdett, a világbajnokságon indult, de még a NASCAR-ban is kipróbálta magát, miközben az első évben továbbra is kapta a fizetését az őt Fernando Alonso kedvéért félreállító Ferraritól.
Räikkönen 2009-ben azért döntött az F1-es távozás mellett, mert elege lett a sorozatból, a politikából, és a Ferrari sem volt már sikeres. Ma úgy érzi, ha akkor nem tart szünetet, biztosan nem húzta volna ki a bajnokságban 39 éves koráig.
„Nekem őszintén szólva nem tűnik ilyen hosszú időnek ez, mivel két évet kihagytam” – reflektált a 18 éve tartó F1-es karrierjére. „Az biztos, hogy e két év nélkül ma már nem lennék itt. Ez tette lehetővé számomra, hogy most ne érezzem úgy, hogy ilyen régóta itt vagyok, mert volt egy kicsit normálisabb időszakom.”
Bár Räikkönen a hétvége előtt kézzel-lábbal tiltakozott csapatánál az ünneplése ellen, és nem is tulajdonít nagy jelentőséget a statisztikájának, sem annak, hogy jövőre Rubens Barrichello vonatkozó rekordját is túlszárnyalva minden idők legtöbb F1-es futamon részt vett versenyzőjévé válhat, azt nem tartja kizártnak, hogy később még másképpen gondol majd erre.
„Ha majd egyszer visszavonulok, és visszatekintek, lehet, hogy nagyobbnak érzem a jelentőségét, másképp fogok viszonyulni hozzá. De most nem érzem ennyire hosszúnak az itt töltött időt. Ez csak versenyzés” – tette hozzá a 2020-ra az Alfa Romeóval még szerződésben álló, a későbbi folytatásról viszont még nem határozó finn.
Már a múlté a Ferrari téli tesztidényben látott magabiztossága – és vele együtt egy korábbi erénye is. Mattia Binotto részletesen beszélt arról, hogyan tett keresztbe nekik a gumik 2019-es megváltoztatása. Egyre jobban körvonalazódik, hol siklottak ki.
Favoritként ugrott fejest a Ferrari a 2019-es idénybe, öt futam után viszont már ott tart, hogy van, aki azt tanácsolja nekik, adják föl ezt az évet, és helyezzék a hangsúlyt a 2020-as felkészülésre. Mattia Binotto ausztráliai gyengélkedésüket Bahreinben még egyszeri kisiklásnak nevezte, ám azóta fájdalmas vereségek szembesítették őket azzal, hogy súlyosabb problémákról van szó.
A csapatfőnök elismerte, a korai bizakodásuk már valóban a múlté. „Az biztos, hogy a téli teljesítményünk miatt érzett magabiztosságunk erősebb volt, mint ma, semmi kétség. Ha megnézzük a tabellát, elég sok pontot kéne visszahoznunk. De a célunk nem változott. Versenyről versenyre haladunk, próbáljuk tökéletesíteni az autót, fejleszteni, megmutatni, hogy van benne potenciál, és jobban megérteni az alapkoncepciót. Csapatként meg kell mutatnunk, hogy minden nappal fejlődni vagyunk képesek. Mérleget csak a legvégén szabad majd vonnunk” – fogalmazott.
Két versenyzőjük Monacóban is gumiproblémákra panaszkodott csütörtökön. Hosszú etapjaik kimondottan gyengére sikerültek, és egy körön is nehezükre esett eltalálni az abroncsok működési tartományát. Binotto a hétvége előtt azt nyilatkozta, a barcelonai kétnapos teszten felismerték, hogy a gumik állhatnak a gyengélkedés hátterében, és kezdik megérteni azt is, milyen irányt kéne venniük ennek orvoslásához.
Így lett az előnyükből hátrány az új gumikkal
A csapatfőnök Monacóban részletesebben is kifejtette az alapproblémát, melyből kiderül, a gumik idei változása nem volt összhangban az autóval eddig követett filozófiájukkal.. „Spanyolországban világossá vált, hogy bizonyos körülmények között, a harmadik szektor lassú kanyarjaiban nagyon sokat veszítünk a Mercedesszel szemben. Hogy miért? Ennek kell utánajárnunk, és megoldást kell találnunk rá a fejlesztéssel. A gumik idén egészen mások, mint tavaly voltak. Ez nem kifogás, csupán egy tény” – utalt a 0,4 milliméterrel vékonyabb futófelületre.
Az idei gumik nehezebben melegszenek, följebb tolódott az a hőtartomány, amelyben ideálisan működnek. Emellett vékonyabb rétegük miatt nehezebben tartják a hőt, és kevésbé is rugalmasak. Binotto úgy érzi, teljesen más szemléletmóddal és módszerekkel kell viszonyulniuk a gumikezelés kérdéséhez, mint az előző években. A 2018-as verziót már jól ismerték, jól bántak az akkori gumikkal, a velük való kíméletességük az egyik fő erényük volt. Ezek után az irányváltás most rosszabbul érinti őket.
„A legnagyobb különbség, hogy tavaly mindenkinek jól ment a gumik fölmelegítése, és ezután csak arra kellett figyelni, hogy hűtsük a gumikat, ne melegedjenek túl. Így maradtak működőképesek, mert minél alacsonyabb volt a hőmérsékletük, annál jobban tapadtak. Az idei gumik mások. A fölmelegítésük a nehéz, és nem könnyű eltalálni a működési tartományukat, amelyben jól tapadnak. Ennek eléréséhez föl kell melegíteni őket, és ha ez megvan, akkor nem a hűtésükre kell törekedni, hanem a melegen tartásukra” – állította ellentétbe a két gumiverziót.
Ugyanez a változás a Red Bullt is rosszul érintette, a Mercedesnek viszont éppen a kezére játszott. A Red Bull és a Ferrari a 2018-as alacsonyabb hőtartománynak rendszerint az alját érte el, ezért hosszabb távon biztonságban voltak. a Mercedes ezzel szemben hajlamos volt a fölmelegítés után tovább melegíteni a gumikat, és ezzel túlhasználta őket. Emlékezhetünk a Ferrari által szabálytalannak vélt lyuggatott felnijükre év végén – azzal is a gumik hőmérsékletének féken tartását célozták.
Az új gumikkal a feladat a hűtés helyett a melegen tartás lett. Ennek több módja is van, ám Binotto szerint túlságosan összetett a folyamat ahhoz, hogy gyors megoldást találjanak. Főleg úgy, hogy a jelek szerint az autókoncepciójuk a kevés leszorítóerővel csak súlyosbítja a bajt (ezért szenvednek ők jobban, mint a Red Bull). „Hogy hogyan érhető el a fölmelegítésük? A fékek hőmérsékletének átvezetésével, a felni hűtésének kialakításával, de a maximális leszorítóerővel is. Semmi kétség, a leszorítóerő önmagában sokat ér, de nem mindegy, hogyan hat az egyensúlyra a gyors és lassú kanyarokban. Az is számít, milyen aerodinamikai hatékonyságot (értsd: kis légellenállás – a szerk.) veszel célba, és mekkora maximális leszorítóerőt.”
„A mi autónk egészen hatékony, ez látható az egyenesekben” – utalt arra, hogy kicsi a légellenállásuk, aminek a sokat emlegetett egyenesbeli fölényük köszönhető. „De emiatt nem igaz, hogy a miénk a legnagyobb leszorítóerővel rendelkező autó a rajtrácson. Amikor megvitatjuk, milyen célokat tűzzünk ki, arról kell döntenünk, hogy érdemesebb-e inkább a maximális leszorítóerőre rámenni, vagy helyette inkább a hatékonyságra. Nem kétséges, hogy ez függ a gumik működésétől és attól, mire van szükségük. Számít az aerodinamika, a felfüggesztés összjátéka, hogy hogyan tartod egyensúlyban az aerodinamikát a kanyarokban, szóval az egész csomag számít.”
Binottóék tehát ezért nem tartják alapvetően hibásnak a kisebb leszorítóerős aerodinamikai koncepciójukat: nem önmagában ezzel az úttal van a probléma, hanem azzal, hogy ez nem éppen illik ahhoz az irányhoz, amelybe a gumik 2019-ben mozdultak el. A Ferrari összességében régi erénye (gumikímélés) és idei választása (kis légellenállású aerodinamika) miatt szenved, és egyelőre nem látni, hogyan tudnak fordítani ezen menet közben.
A Mercedes autói pirosra festett glóriával folytatják a monacói hétvégét, ezzel (is) tisztelegve Niki Lauda emléke előtt, aki az utóbbi években tanácsadóként dolgozott a csapatnál, és volt annak egyik legfontosabb figurája.
A németek már csütörtökön jelezték, a hétvégén Lauda előtt szeretnének tisztelegni, ennek pedig a külsőségekben is jelét adták: a két autóra orrkúpjára már az első szabadedzésen fölkerült a „Köszönjük, Niki” felirat, a motorborításon megjelenő csillagok közül pedig az egyiket vörösre festették (ez a szín összeforrott Laudával az osztrák eredményes pályafutása során).
Elmondták, a hétvége során további, a tanácsadóra emlékeztető elemek kerülnek majd fel az autóra, amint több idejük lesz ezek elkészítésére. Pénteken már ki is derült, mivel készülnek: Lewis Hamilton és Valtteri Bottas autójának glóriáját is pirosra festették.
A fejvédő eszköz eredetileg fekete lenne a két Mercedesen (a szabadedzéseken még ezeket használták), a folytatásban viszont már Lauda „színét” fogják viselni. A glória belsejében egy üzenetet is elhelyeztek (Niki, hiányzol), vasárnapig pedig ígéretük szerint további kiegészítések várhatóak.
Lauda korábbi csapata, a McLaren – ahol utolsó világbajnoki címét szerezte 1984-ben – szintén nagyobb felületen emlékezik az osztrák legendára. Az autók légbeömlőjére került egy győzelmi koszorút ábrázoló matrica, amiben a háromszoros bajnok neve látható, valamint az 1949-2019 felirat, a gépek orrán pedig egy RIP Niki (nyugodj békében, Niki) matrica található.
Russell: Nem írjuk le az idei évet!
Noha nagyon gyengén kezdtek és autójuknak több problémája is van, ezek pedig feltehetően hónapok alatt lesznek csak javíthatóak, George Russell szerint a Williams szezonját nem kell már most leírni.
Zavarosan és gyenge eredményekkel indult a Williams éve, ami nemcsak az élmezőnytől, hanem közvetlen ellenfeleitől is alaposan elmarad (főleg most Monacóban, ahol versenyzőik szerint még jobban kijönnek az autó gyengeségei). Éppen ezért többször fölmerült már, lehet jobban járnak, ha elengedik 2019-et és már most a következő szezonra gyúrnak.
A csapat brit újonca, George Russel nem ért egyet ezekkel a véleményekkel. Szerinte egyrészt, sok van még hátra a szezonból, van tehát idő a javulásra, másrészt pedig a Williams már egyébként is előre tudott lépni a kezdeti időkhöz képest.
„Egyértelmű, hogy az évet még nem kell leírni!” – hangsúlyozta. „Persze tény, hogy rengeteg problémánk van jelenleg, viszont úgy gondoljuk, hogy ezeket meg lehet oldani. Szerintem a csapatunk számára a barcelonai volt az idény első igazi versenye” – utalt arra, amit korábban többször elmondtak már, hogy az első hétvégéken többnyire teszteltek.
„Az ausztrál egy utcai pálya, a bahreini pedig egy igazán különleges helyszín, éjszakai futammal. Kínában nagyon hideg volt, Baku pedig Baku. Ott már előre tudtuk, hogy a pálya nem fog feküdni az autónknak, mert lassúak vagyunk az egyenesekben. Barcelona volt az első igazi megmérettetés a csapatunk számára, és ott négy tizedre voltunk az előttünk lévőtől” – magyarázta a fiatal tehetség, majd kiemelte, a szorgos munka a folytatásban is kifizetődő lehet.
„Szerintem eléggé messze vagyunk attól, hogy leírjuk az évet, tudva, hogy kevesebb újítást vittünk, mint a többiek, és a srácoknak másfél óra alatt kellett összerakniuk az autót a harmadik edzés előtt. Ha a folytatásban is megfelelően végezzük a munkánkat, akkor lehetőségünk lesz arra, hogy harcoljunk párakkal, ne csak csökkentsük a lemaradást” – zárta gondolatát.
A McLaren spanyolja, Carlos Sainz attól tart, a csütörtöki műszaki hiba egész hétvégéjére rányomja majd bélyegét, annak következtében ugyanis ki kellett hagynia az első szabadedzést, a tapasztalatok pedig hiányozni fognak neki.
Sainz csak egy bemelegítő kört teljesíthetett az első edzésen, csapata ugyanis fölfedezett egy ERS-problémát, melynek elhárításán sokáig dolgozott (a pilóta ennek orvoslását követően hajtott pályára). Délután már teljes programot futott, és nem is ment rosszul a második edzésen, ahol 47 kör futott és kevesebb, mint egy tizeddel csúszott ki a top10-ből.
Ennek ellenére a spanyol tart attól, hogy a folytatás mégis döcögősebb lesz, hiszen csütörtök délelőtt csak elveszített 30-40 értékes monacói kört, ami pedig rányomhatja bélyegét a hétvége további, eredmény szempontjából egyre fontosabb részére.
„Mindent megtettem, hogy felzárkózzak, viszont legalább 30 kör még mindig hiányzik” – nyilatkozta az edzésnap után. „Ez már nem fog megváltozni a hétvége során. Viszont bízom abban, hogy a folytatásban egyre kényelmesebben érzem majd magam az autóban, és a korábbi években szerzett tapasztalatokra alapozva sikerül a felzárkózás” – magyarázta.
„Egyértelmű, hogy Monaco az utolsó helyszín, ahol az ember ki akarja hagyni a szabadedzést, hogy másfél óráig ülj a garázsban és nézd, ahogyan a többiek köröznek. A srácok remek munkát végeztek, hiszen kimehettem a pályára és legalább azt az egy bemelegítő kört teljesítettem. Viszont ez a hiányzó 30-40 kör még éreztetheti a hatását a hétvége során. De azért bízom benne, hogy majd összejön a felzárkózás” – hangsúlyozta.
A csapattárs, Lando Norris napja sem volt tökéletes, délután ugyanis csak 27 kör futott, miután padlólemeze megsérült az egyik rázókövön. A hosszabb etapokat tehát nem gyakorolhatta be ó, de ez nem zavarja, elmondása szerint ugyanis Monacóban úgyis minden az egy körös tempóról és az időmérőről szól.
„Hibáztam egy kicsit és az autó megrongálódott, szóval egyáltalán nem tudtam ráfeküdni a hosszabb etapokra. Csak az időmérős tempót tudtuk gyakorolni, a versenytempóról semmit sem tudok. De itt úgyis minden az időmérőről szól. Szóval, most minden arról szól, hogy a lehető legtöbbet hozd ki az időmérőből, hogy jó helyről indulhass és jó pozícióból kezd. Ez jobb, mintha rossz az időmérőd, de jó a versenytempód” – mondta.
Több ellenfél is kritikával illette a Ferrari vétójogát, amit az olaszok elmondásuk szerint saját érdekeik védelmére és a szabályok nekik tetszővé alakítására használnak, ezért a folytatásban mindenképpen felül kellene vizsgálni annak jogosságát.
A vörösök hosszú évtizedek óta megvétózhatják a nem tetsző szabálymódosítási javaslatokat, a Forma–1 2021-es „megreformálása” előtt viszont fölmerült, az irányítás átláthatóbbá tétele érdekében ezt a jogot el kellene venni a vörösöktől. A csapatfőnök, Mattia Binotto ennek kapcsán Barcelonában elmondta, a vétójoggal nemcsak magukat, hanem a többieket is védik.
Érvelése úgy tűnik nem győzte meg az ellenfeleket, akik úgy vélik, a Ferrari elsősorban magát védi, és a neki nem tetsző/nem kedvező szabályokat vétózza meg, ezért ők nem bánnák, ha az évtizedes „hagyomány” megszakadna az új érában.
„Nem értek egyet a vétójoggal, szerintem ez butaság” – jelentette ki őszintén a Williamst irányító Claire Williams. „Szerintem az a baj, hogy a sportágunk túl demokratikus. De erről sokszor beszéltem már. Az F1-nek és az FIA-nak sokkal nagyobb felelősséget kellene vállalnia a szabályalkotásban. Kollegiálisabb módon akarjuk ezt intézni, de ez káros, ha mindenki a saját érdekeit nézi. Gondolni kell a jövőre, arra, hogyan lehet fenntarthatóbb a sportág, de a jelenlegi módszerrel, főleg úgy, hogy az egyik csapat még vétójoggal is bír, ez megvalósíthatatlan” – magyarázta.
Williams véleményét több, az FIA sajtótájékoztatóján megjelenő csapatvezető is osztotta. A Red Bullt irányító Christian Horner szerint például a Ferrari vétójoga már „nagyon elavult”. „Kétféleképpen lehet ezt nézni. Egyrészt egy biztonsági háló, ami védi a csapatokat, de végső soron magát a Ferrarit védi. De ha tiszta lappal akarunk kezdeni, akkor annak lenne értelme, amit Clair mond, hogy mindenki legyen egyenlő” – nyilatkozta.
A McLarent irányító Zak Brown és a Renault-s Cyril Abiteboul kiemelte, a Ferrari valóban sokat tett a sportágért, ezt viszont másként is lehetne jutalmazni. „Tisztában vagyunk azzal, mennyit köszönhet az F1 a Ferrarinak” – mondta a francia. „De jobb lenne, ha ez valamiféle szponzori szerződésben köszönne vissza, mintsem beleszólási jogban a sportág dolgainak alakulásába. Haladónak kell lennünk, az egész kategóriának, az pedig nem túl progresszív gondolat, hogy van egy csapat, aminek joga van megakadályozni bizonyos folyamatokat” – hangsúlyozta.
Brown próbálta humorosan kezdeni mondandóját. „Nagyon kedves tőlük, hogy felajánlották, képviselik a többiek érdekeit is. Mindenkinek mások az érdekei. Szóval a legjobb az, ha a saját tárgyalásainkat folytatjuk le. Ahogyan azt Cyril is elmondta, a Ferrari nagyon sokat tett a sportért, de lehet ezt másként is jutalmazni” – fogalmazott az amerikai.
Az autóját nem, de a szezont már föladta a Ferrari?
Mark Webber úgy véli, a Ferrarinak a soron következő Kanadai Nagydíjat követően fontolóra kell vennie a 2019-es szezon föladását. A vörösök főnöke másképpen gondolkodik, ám szavaiból egyre inkább érezni, kezdik elfogadni, hogy elúszott a hajó…
Öt hétvége sem volt elegendő a Ferrari számára ahhoz, hogy futamot nyerjen 2019-ben, és a Monacói Nagydíj csütörtöki szabadedzései nem azt mutatták, hogy a hercegségben jöhet a várt fordulat. A Mercedesszel szembeni bajnoki ponthátrányuk már most tetemes, autójukról pedig kiderült, hogy csak nagyon korlátozott számú pályán és körülmények között igazán versenyképes a jelenlegi állapotában.
A két hét múlva következő Kanadai Nagydíj a hosszú egyenesei és kevés kanyarja miatt akár ugyanúgy a kezükre játszhat, mint Bahrein (bár az időjárási körülmények még változtathatnak ezen), ám Mark Webber úgy véli, ha Montreal sem hoz jelentős változást, el kell gondolkodniuk az idei projekt föladásán, nehogy a gyengélkedés a 2020-as szezonjukra is rányomja bélyegét.
„A Mercedes nagyon szervezett, főleg a versenynapokon. Nagyon nyugodtnak és lazának tűnnek, hagyatkozhatnak a tapasztalataikra, és jól kezelik a nyomást is. A Ferrari ezzel szemben szervezetlennek tűnik, reaktívak, ahelyett hogy proaktívak lennének, vagyis mindig csak reagálnak a történésekre, és emiatt folyamatos lépéshátrányban vannak. De amikor lassabb az autód, az ilyesmit nehéz elkerülni” – állította ellentétbe a két csapatot a Sky Sportsnak nyilatkozó ausztrál.
„Úgy fest, a Mercedes talált egy aerodinamikai utat, amely minden pályán működőképes. Nagyon sokoldalú az autójuk. És ha az idény harmadik hónapjában is így marad, a Ferrarinak lassan már a következő idényre kell koncentrálnia. Ha Kanadában még mindig ennyire le lesznek maradva, akkor komoly problémájuk van.”
2020 miatt is folytatják az idei projektet
Webber érvei világosak, a Ferrari viszont másképp gondolkodik. Pontosabban a helyzetet látja másnak. Elméletben minél jobban elhúzódik az idei bizonytalanságuk, az valóban annál rosszabbá teheti a kilátásaikat 2020-ra. A héten ennek ellenére arról szóltak a hírek, hogy a Ferrari elnöksége tovább növeli a csapat rendelkezésére álló forrásokat, hogy rendezni tudják a jelenlegi problémáikat.
Mattia Binotto csapatfőnök rámutatott, a jövő évi felkészülésük szempontjából éppen az lehet a kifizetődőbb, ha folytatják a mostani fejlesztést, és kizárják annak lehetőségét, hogy az új autóval elkövessék az idei baklövéseket. „A 2020-as projekt már hetekkel, hónapokkal ezelőtt elkezdődött. Már fejlesztjük a jövő évi autót, és a nyáron általában már elég előrehaladott állapotban szokott lenni a projekt. És ha bármilyen problémát is orvosolnunk kell a jövő évre, azt most kell megtennünk minél hamarabb. Párhuzamosan dolgozunk a két projekten, mert sok mindenen lehet javítani, sokat lehet tanulni. Bármi is lesz az idei autónk projektjével, annak haszna lesz a jövő évi autónál is. De a jövő évi projekt nem októberben vagy novemberben indul” – mutatott rá arra, hogy a helyzet nem annyira egyszerű, mint amilyennek például Webber leírta.
A szabályok állandósága is az idei fejlesztés folytatása melletti érvnek tűnhet. Az már más kérdés, hogy milyen módon folytatódik ez a fejlesztés. A McLaren például tavaly folyamatosan kísérletezgetett különböző megoldásokkal a szezon végéig, ám miután felismerte, hogy az akkori autója alapvetően hibás és koncepciót kell váltani, a munkája már nem az aktuális gép jobbá tételéről szólt, hanem a folyamatok és eszközök fejlesztéséről, valamint az új autó előkészítéséről.
A Ferrari itt még nem tart, ám Binotto szerint gyors előrelépésre nem számíthatunk, és talán a nyár közepéig, a Francia Nagydíjig várni kell az érzékelhető javulásra. „A teljes autó és koncepció fejlesztéséhez idő kell. Egy új koncepcióhoz hetek kellenek, de közben az aktuális csomagot is lehet finomítani. Ha megnézzük, az öt eddigi versenyből volt, amelyiken jók voltunk, szóval lehetnek versenyek, amelyeken még az aktuális csomagunkkal is jók lehetünk.”
Binotto érdekesen fogalmazott. Miközben a 2019-es autó fejlesztésének folytatását ígérte, szavaiból egyre inkább az vehető ki, hogy ha csomagjukat nem is, a bajnokságukat már egyre inkább kezdik föladni.
Vagy talán már fel is adták? A lassú javulás ígérete mindenesetre azt sugallja, a mostani autót nem tartják alkalmasnak a sikerekre és a fordításra, legfeljebb egy-egy alkalmi fellángolásra egy nekik fekvő (Kanada?) pályán.
A háromszoros világbajnok Jackie Stewart megvédte Lewis Hamiltont a monacói sajtókerülés kapcsán kapott kritikáktól.
Nem kímélték a kritikusok Lewis Hamiltont azok után, hogy Niki Lauda halálára hivatkozva Monacóban elbújt a sajtó elől. Az ötszörös világbajnok szerdán lemondta az FIA hivatalos sajtótájékoztatóján való részvételét, és bár csütörtökön nyilatkozott az edzésnapjukról, a Mercedes hétfőn elhunyt tanácsadójáról azóta sem beszélt.
Lauda korábbi brabhames és mclarenes csapattársa, John Watson ennek kapcsán tiszteletlennek és álságosnak nevezte Hamiltont, s kiemelte, ötszörös bajnokként ki kéne tudni állnia a nyilvánosság elé, és kötelessége lenne azzal megadni a tiszteletet volt mentorának, hogy saját helyzetét félretéve beszél róla.
Egy másik brit korábbi versenyző, Jackie Stewart ezzel szemben nem tartja kivetnivalónak Hamilton viselkedését, és védelmébe vette őt, kiemelve, a legfontosabb most az, hogy félre tudja tenni a tragédiát. „A lélektant mindig is fontosnak tartottam, és úgy vélem, éppen ennek köszönhető, hogy még ma is élek, hiszen a mi időnkben nagyon sok haláleset volt. Ötvenhét embert veszítettem el, akik közül sokan a barátaim is voltak, nagyszerű barátok. Azokban az időkben muszáj volt nagyon szigorúnak lenni mentális szempontból. Gyanítom, hogy Lewis Hamilton pontosan ugyanúgy fogja kezelni ezt, ahogyan én is tettem” – nyilatkozta a háromszoros világbajnok.
„Egész életemben nem fogom elfelejteni, amikor Jochen Ridt meghalt Monzában. Közeli barátom volt. Sírtam, amikor beültem az autóba, és sírtam, amikor kiszálltam belőle, de közötte három körön belül megfutottam a leggyorsabb kört, amit valaha teljesítettem Monzában. Sokan a média munkatársai közül azt mondták, ez a bosszúvágy volt. De nem az volt. Csak félretettem a rosszat. Aztán a rossz abban a pillanatban visszajött, hogy megállítottam az autót. Ez csak észjáték, azon múlik, hogyan kezeled. Nem vagy önző, szó sincs arról, hogy nem érdekel, csak próbálod elvégezni, ami a feladatod. Lewisnak minden képessége és tehetsége megvan ahhoz, hogy ugyanezt tegye.”
Hamiltont megviselte Lauda elvesztése. Ezt mutatta az is, hogy majd’ egy nap kellett neki, mire bármit is reagálni tudott a hírre a közösségi oldalán, amit amúgy aktívan használ; és az is, hogy Toto Wolff elmondása szerint hosszasan beszélgettek egymással, amikor jött az sms Lauda nejétől.
A britet ismerve, bizonyára ég a vágytól, hogy győzelemmel tisztelegjen volt főnöke és barátja előtt Monacóban (no meg hogy utólag fityiszt mutathasson a kritikusainak), ám Stewart szerint ebben az esetben sem csak az extra motiváció számít. „Nem gondolnám, hogy ez Nikiért van, nem Nikiért kell lennie. Egyszerűen a legjobbját kell nyújtania. Niki közel állt az egész Mercedes-csapathoz, és ez nagyon kegyetlen helyzet. De a kulcs a személyiség, hogy hogyan képes alkalmazkodni a körülményekhez és a szomorú tényhez, hogy Niki elhunyt.”
„Én jó barátomnak tekintettem Nikit, és sokkolt a halálhíre. Csapatként a Mercedesnek sokkal jobban fáj, mint bárki másnak, mert sok időt töltöttek együtt. De ezt ki kell rekeszteni. Amikor beülsz az autóba és kialszanak a lámpák, versenyző vagy, az autót vezeted, amely a legkifinomultabb mérnöki alkotás a világon, és a határig kell elvinned. Lewis Hamilton maximálisan képes rá, hogy ezt tegye az időmérőn és a versenyen. Ugyanúgy, ahogyan annak idején én is tettem” – vélekedett a skótok legendája.
Egy motorral kapcsolatos tervezési hiba a felelős a Renault év eleji váratlan gyengélkedéséért. Cyril Abiteboul először beszélt nyíltan az okokról, és a jövőbeli terveiket is vázolta.
A konstruktőri negyedik hely megtartását és az élen küzdő trió megközelítését vette célba 2019-re a Renault gyári csapata, ám jelenleg nagyon távol áll ezen eredményektől. Lemaradásuk semmit sem csökkent az előző évekhez képest, a sorozatos műszaki problémáik és teljesítményingadozásuk miatt pedig a ponttermésük is gyér, csak 8.-ak az összetettben.
Már eddig is tudható volt, hogy a bahreini kettős kiesésük visszavetette őket, és a csapat azt is elismerte, hogy a történtek után vissza kellett fojtaniuk az erőforrásuk teljesítményét. Köztudott, hogy az MGU-K jelentette a legsérülékenyebb pontjukat, év elején nem telt el hétvégéjük úgy, hogy valamelyik autójukban ne hibásodott volna meg a rendszer, amit aztán korán, már Kínában egy megbízhatóbb változatra cseréltek.
Cyril Abiteboul csapatfőnök most azonban elárulta, hogy más műszaki problémájuk is volt, és tulajdonképpen egy konstrukciós hibára vezethető vissza, hogy alulteljesítettek eddig. Nevén is nevezte azt: az erőforráson belüli hajtórúd nem felelt meg a követelményeknek. Visszaütött az agresszív téli hozzáállásuk.
„A tél folyamán lehetőségünk nyílt arra, hogy igazán rámenjünk a teljesítménynövelésre, és versenyképesebbé váljunk. Tudatosan döntöttünk úgy, hogy inkább a teljesítményre fogunk összpontosítani, akár a megbízhatóság kárára is. Ez a gyakorlatban azt jelentette, hogy a tesztpadokat, melyeket általában a motorok megbízhatóvá tételéért futtatunk, most a teljesítmény fejlesztésére használtuk. Vagyis az általában a megbízhatóság javítására használt motorokat a teljesítményjavításra használtuk fel.”
„Két oka volt a gyengélkedésünknek. Az egyikről mindenki tud, az MGU-K hibája. A másikat viszont nem ismerhetik: Nico bahreini kiesése valójában a hajtórúd hibája miatt történt. Ez tipikusan az az alkatrész, amit nem szeretnél, hogy elromoljon, mert a motor közepén van, egy alapeleme annak.”
Mindez nemcsak azt magyarázza meg, miért volt olyan sürgős a második motor bevetése, hogy már Barcelonában mind a négy autójukba bekerült, hanem azt is, hogy Kínában és Azerbajdzsánban miért nem hozták az elvárt teljesítményt. „A gond az volt, hogy a tél folyamán nem észleltük a problémát, ezért nem is volt igazi vésztervünk. Annyi biztos, hogy a szervezés szempontjából nagy csapás volt, és ellenintézkedésekre volt szükség a verseny után: jelentősen csökkentenünk kellett a motorerőt a következő versenyeken” – árulta el a francia csapatvezető.
Abitebul szerint csapata jól helyt állt a váratlan helyzetben, és gyors volt, hogy már Spanyolországban előállt a megoldással. „Öt hét alatt sikerült beazonosítanunk és megértenünk a problémát, valamint előállni az új dizájnnal, legyártani az új elemeket, tesztelni őket, hitelesíteni, és megépíteni a kellő mennyiségű motort magunknak, valamint a McLarennek Spanyolországra. Ez volt a valódi oka az új motorunk bevetésének.”
És ez volt az oka annak is, hogy versenyzőik két hete folyamatosan hangsúlyozták, a megbízhatósági cserével a teljesítményük is javult. „Barcelonában tettünk egy lépést a motorerő terén, de még nem tértünk vissza a maximális teljesítményhez, mert előbb szerettünk volna megerősítést, hogy minden rendben működik. De a mostani hétvégétől jön egy újabb ugrás, és tulajdonképpen most térünk vissza arra a teljesítményszintre, amelyen a szezonkezdéskor voltunk. És az jó volt.”
„Hogy számokat is mondjak: a célunk az volt, hogy tizenkét hónap alatt ötven Kilowattos teljesítményjavulást érjünk el. Sikerült elérnünk negyvenet, és most a célunk a további tíz elérése a szezon során, a legjobb motormódban. Az elemzéseink szerint jelenleg a versenymódban ugyanazon a szinten állunk, mint a Ferrari és a Mercedes, és az időmérőn a Ferrari mögött leszünk, ha visszatérünk az év eleji teljesítményszintünkre.”
Amíg persze nem jönnek a jó eredmények, ezen előrelépésekről nehezen győzik meg a kívülállókat. Nem titok, hogy nemcsak az erőforrásukkal vannak problémák, hanem az idei autójukkal is, mely aerodinamikai szempontból nem került közelebb az élmezőnyhöz. „Az a gond, hogy a Red Bull elvesztésével már nem tudjuk bizonyítani, hogy milyen előrelépést tettünk a motorunkkal. Tudtuk, hogy így lesz, és azt is, hogy a Red Bull távozásával nekünk magunknak kell bizonyítanunk a fejlődést. Aki viszont látja a végsebességeket és a GPS-adatokat, és ért az F1-hez, az tisztában van azzal, mi történik valójában. Igen, a leszorítóerő terén lehetnek eltérések, de a trend kirajzolódik, és nem hazudik” – bizonygatta a hajtóegységük fejlődését.
És hogy mikor kap Daniel Ricciardo és Nico Hülkenberg a „bizonyításra” alkalmasabb karosszériát? A Renault már javában dolgozik egy átfogó fejlesztési csomagon, melynek a tervek szerint hazai futamukon, a június 22-i Francia Nagydíjon kell debütálnia.
Verstappen a reménysugár a Mercedes „Mazepin-módja” ellen?
A nyitónap alapján egyedül Max Verstappen teszi bizonytalanná a Mercedes monacói uralkodását, de a Red Bull még a biztató jelek ellenére sem hisz a csodában. Minek köszönhető a pesszimizmusuk?
Közel 8 tizedes előnnyel zárta a Mercedes a Monacói Nagydíj csütörtöki szabadedzését, így akár azt is írhatnánk, hogy a barcelonaihoz hasonló fölényes dominanciájukra van kilátás. Árnyalja viszont a képet, hogy délután mögöttük a Ferrarival bevallottan szenvedő Sebastian Vettel végzett a harmadik helyen, miközben a délelőtti szabadedzés azt mutatta, hogy az első számú üldözőjük nem a német és a Ferrari, hanem Max Verstappen lehet a Red Bull-lal.
A holland a második tréningen képtelen volt igazi „időmérős szimulációt” futni, mivel az edzés közepén bő 50 percre a garázsba kényszerítette a hűtőrendszer törmelék által okozott sérülése. A Lewis Hamiltonénál 0,9 másodperccel lassabb legjobb idejét az első szett lágy gumin, jóval a többiek előtt futotta, így az reprezentatívnak nem nevezhető. Már csak azért sem, mert délelőtt még teljesen más volt az összkép: Verstappen mindössze 0,059 másodpercre volt Hamiltontól az első másfél órában, ráadásul a két Mercedes közé furakodva a második helyen zárt.
Mindezek után a nagy kérdés az, melyik eredménye állt közelebb a valósághoz, és mennyire tekinthetjük Verstappent a két mercedeses fenyegetésének.
Noha elismerte, álomszerűen indult a hétvégéjük, és az autójuk is kiválóan működött, Lewis Hamilton a nap végén meglepetten beszélt arról, hogy máris ekkora fölénybe kerültek a többiekkel szemben. Ő szintén Verstappent hiányolta a sarkukból. „Fogalmam sincs, honnan jött ez a különbség. Folyamatosan fejlesztjük az autót, egyre jobban megértjük, ahogy a gumikat is. Ezek összeadódnak, és szerintem ezért látunk most ekkora előnyt. A beállításokkal elégedett voltam, és csak kisebb módosításokat hajtottunk végre a két edzés között és alatt. Meglepett a különbség. Nem tudom, talán Max nem tudta összerakni a körét” – elmélkedett a címvédő.
Új fogalom: Mazepin-mód
Verstappen délelőtt 1 másodperccel gyorsabbnak bizonyult csapattársánál, Pierre Gaslynál. Ez alapján, valamint mert a házon belüli fölénye idén stabilan nagy, a francia délutáni 0,820 másodperces lemaradásából arra is következtethetnénk, hogy Verstappen a második másfél órában is odakeveredhetett volna a Mercedesek közé. Az efféle megállapításokkal viszont nem árt csínján bánni, hiszen Gasly a nap végén kimondottan gyengének nevezte a saját délelőttjét, és délután már sokkal elégedettebb volt az autójával, ami alapján valószínűsíthető, hogy Verstappen problémája nélkül is közelebb lett volna csapattársához.
Szintén árulkodó a Red Bull pesszimizmusa. Miközben azt magabiztosan állítják, hogy jobbak a Ferrarinál, legalább ennyire biztosak abban is, hogy a délelőtti kis különbség ellenére sincs igazán esélyük a Mercedes ellen.
Helmut Marko tanácsadó egy új fogalom bevezetésével indokolta e várakozásukat. „Közelebb vagyunk a Mercedeshez, mint gondoltuk. Úgy vélem, a végén nagyjából két tizeddel lehetnek gyorsabbak nálunk. De sosem tudhatjuk, mikor kapcsolnak Mazepin-módba…” – jelentette ki az Auto Bildnek.
A Mazepin-móddal a Mercedesszel a barcelonai kétnapos teszten gyakorló Nyikita Mazepinre utalt, aki rutintalansága dacára az élen zárta a szerdai napot. Marko már akkor aggasztónak nevezte, hogy egy szerinte nem különösebben tehetséges ifjonc is ennyire könnyedén múlja fölül az ellenfeleket a domináns W10-essel. „Mazepin legjobb köre megmutatta, mit tud valójában a Mercedes, amikor igazán odateszi magát. A sportág szempontjából ez semmiképpen sem jó, ha egyáltalán lehetőség van ilyesmire” – jegyezte meg.
Mazepin-mód alatt akár a Mercedes „partimódját” is értheti. Monacóban szinte mindent eldönthet az egykörös tempó, és ezen a téren a Red Bull még nincs olyan közel a Mercedeshez, mint szeretné. Az első öt hétvége azt mutatta, hogy a német csapat péntekről (ez esetben csütörtökről) szombatra lényegesen nagyobb teljesítményugrásra képes, mint az osztrák (és a Ferrari), azaz a nyitónap eredményei rendszerint az ellenfelek valós erejéről fest reálisabb képet, akik már akkor közelebb vannak a maximumhoz.
Verstappen elégedett volt a csütörtöki teljesítményével, ám ő is megállapította: „A pole pozícióra ez nem lesz elég.”
Marko szerint a harmadik hely célba vétele a legreálisabb számukra, és az első sorba csakis akkor keveredhetnek, ha történik valami rendkívüli. „Ehhez mindennek klappolnia kell, miközben a Mercedesnél valaminek rosszul kell elsülnie. Csak akkor kerülhetünk az első sorba, ha egyik Mercedesnek nem sikerül tökéletesen a köre, miközben nekünk igen.”
Emellett azért hozzátette, saját magukhoz képest jobbak Monacóban, mint várták. „A második és a harmadik szektorban egy szinten állunk velük, az elsőben veszítünk. A régi Red Bull-erények kezdenek visszatérni szép lassan.”
Ha nem utolérhetők, hát hibába kell hajszolni őket
Marko a „többiekről” is adott helyzetértékelést. Pierre Gasly eredményét szerinte nehéz lenne alapul venni akár a Red Bull, akár Verstappen valós potenciáljának megítéléséhez, mivel a francia továbbra is ingadozik. „Gasly egy rejtély. Az első szektorban negyedik legjobb részidőt autózik, aztán két hajtűben veszít három tizedet” – mutatott rá.
A Ferrarit ezzel szemben ő is maguk mögé sorolja. A forgalom miatt csak a 10. időt autózó Charles Leclerc szerinte túlságosan görcsösen ment csütörtökön, és „túlvezette” autóját a hazai pályán. De Vettel ideje és a Ferrari hosszú etapja (mellyel egyébként visszasüllyedtek a középmezőnybe) sem győzte meg. „A Ferrarinak még Monacóban is gondot jelent a gumikopás. Ez hihetetlen! Nem tudom, hogy mit csinálnak” – csodálkozott a vörösök gumigondjain.
Mindezek alapján a Red Bull a Mercedes-fölény folytatódását várja Monacóban, közben pedig reménykedik abban, hogy történik valami, ami kizökkenti az ellenfelet. Az Ezüstnyilak legnagyobb előnyét eddig az jelentette, hogy magabiztosan működési tartományba tudták hozni a gumikat, és stabilan benne is tudják tartani őket. Andrew Shovlin főmérnök viszont figyelmeztetett: az első gyorskörökkel még vannak gondjaik, és az igazán jó idők eléréséhez több kör megtételére van szükségük. Ez Monacóban lehet problémás a pálya rövidsége és a forgalom miatt, akár még a tízszereplős Q3-ban is.
A csapatnál tudják, nem minden a kiemelkedően jó tempó. „A gyors autó önmagában nem elég. Az időmérőn a versenyzők, a futamon a stratégák nem hibázhatnak. Elég egy rossz időpontban érkező biztonsági autó, és ez máris a győzelembe kerülhet” – állapították meg a Mercedesnél.
Marko szerint a hibázásra viszont jóval kisebb az esély olyankor, amikor ekkora fölényben van egy csapat, és zavartalanul dolgozhat a komfortzónájában. „A Mercedes-versenyzőknek még bőven van tartalékjuk. Hogyan követnének így el hibákat?”
És itt jön újra képbe Verstappen. A csütörtöki edzések alapján ugyanis ő kerülhet a legközelebb ahhoz, hogy nyomást gyakoroljon a Mercedesre, és bosszantani kezdje Lewis Hamiltont és Valtteri Bottast. Innen nézve távolról sem mindegy, hogy fél másodperc, vagy pár század a lemaradása velük szemben. Mert jelenleg nem az a kérdés, mikor győzi le valaki az eddig mindent besöprő Mercedest, hanem az, egyáltalán sebezhetővé tudja-e tenni őket bárki.
A mindig lutris Monacóban sokszor ennyi is elég.
Nemet mond a Ferrari a koncepcióváltásra
Továbbra sincs tervben a Mercedes szárnymegoldásának átvétele. Mattia Binotto szerint még a saját irányukkal sem érték el a plafont.
A Mercedes nagy fölényű barcelonai győzelme és a Ferrari spanyolországi leszereplése után fölerősödtek az arról szóló találgatások, hogy a vörös autók gyengesége talán koncepcionális problémából ered. Nico Rosberg már az első futamok után pedzegette, hogy a kevesebb leszorítóerőt előállító első szárnyuk lehet a ludas: emiatt nincs elég tapadás elöl, ezért annyira lassúak az alacsony sebességű kanyarokban, és ezért vannak problémáik a gumik kezelésével is. A katalán pályán tapasztalt alulkormányzottságuk, és hogy bevallásuk szerint is minden kanyarban elmaradnak a Mercedestől, csak erősítették ezen feltételezést.
Két hete már Mattia Binotto sem zárta ki annak lehetőségét, hogy akár az autókoncepció is felelhet a gyengélkedésükért, és a Mercedes főnöke, Toto Wolff is arról kezdett beszélni, hogy az általuk választott útban nagyobb fejlesztési potenciált lát, és ez jelentheti az egyre határozottabb dominanciájuk alapját.
A Ferrari az idei autóját a kifelé keskenyedő szárny köré tervezte. Filozófiájuk lényege, hogy szárnyukkal ily módon, némi leszorítóerőről lemondva terelik hatékonyan az első kerekek külső oldala mellé a káros légáramlatokat. A Mercedes eközben hagyja, hogy a levegő jobban a kerekek belső oldalára, az autó alá és a felfüggesztéshez jusson, és csak hátrébb, a bonyolult kialakítású, nagyon összetett oldalsó fordítólemezei segítségével rendezik azokat, megtisztítva a padlólemezt és a diffúzort.
Ebből is látszik, hogy egy hirtelen váltás az egyik végletről a másikra nem lenne egyszerű, az autó teljes átdolgozására kényszerítené a csapatot. Binotto szerint nem is tervezik megváltoztatni a szárnyukat. De nem csak kényszerből. Továbbra is hiszik, hogy ezen az úton is juthatnak messzebb. „Nincs szükség az első szárnyunk módosítására. Világos, hogy más, mint a Mercedes koncepciója, de ez nem jelenti azt, hogy már elértük vele a plafont. Szóval pillanatnyilag nem tervezzük a szárnykoncepció módosítását” – erősítette meg.
„A Mercedes megoldását is megvizsgáltuk, amikor belevágtunk a saját koncepciónkba. Ezt az összevetést már a legelején elvégeztük, hiszen a fejlesztés egyik útvonalát jelentette. A szezonok alatt nyilván mindent kétszer is le akarsz ellenőrizni az addigi lépéseidből, hogy lásd, még mindig ez számít-e a helyes választásnak. De mi nem tervezünk váltani jelenleg.”
Úgy tűnik tehát, hogy a Ferrari azzal próbál boldogulni, amije van. Öt versenyhétvége után még nem sikerült rendezni a soraikat, és bár Monacót megelőzően azt mondták, hogy a barcelonai évközi tesztek nyomra vezették őket, rövid távú megoldás nincs kilátásban. Most a teljes programjuk felülvizsgálat alatt áll. „A barcelonai teszteken már volt pár újítás az autónkon. Most van itt az ideje annak, hogy megkérdőjelezzük önmagunkat, hogy új aerodinamikai célokat tűzzünk ki, és megnézzük, hogyan érhetjük el a kívánt teljesítményt.”
Binotto továbbra is úgy véli, hogy a kulcsot a gumik kiismerése és működésre bírása jelenti. „A teljesítmény egy pusztán technológiai kérdés. Semmi kétség afelől, hogy az összetevők mind technikai jellegűek, és hogy ezekre mind van hatásunk. A gumik teljesítményét muszáj optimalizálnunk, de a gumik minden csapatnál azonosak, szóval végső soron csakis az egyes csapatokon múlik, hogy az autójukat ebbe az irányba fejlesszék, és optimalizálni tudják a csomag egészét.”
A Ferrarinak ez eddig nemigen ment. Év eleje óta nem tudnak egyről a kettőre jutni, és a csütörtöki monacói szabadedzéseik, az azokon tapasztalt gumiproblémáik sem azt mutatták, hogy áttörést értek el.
Bizarr eset: a Haas maga kért fekete zászlót a versenyzőinek!
Viszonylag ritkán mutatnak fel fekete zászlót manapság az F1-ben – szabadedzéseken meg főleg. A Haas csütörtökön mégis megkapta – sajátos okokból.
„Fekete zászló a 8-as és a 20-as számú autónak” – hirdette a versenyirányítás üzenete a Monacói Nagydíj első szabadedzésén. Romain Grosjeant és Kevin Magnussent is a versenyen kizárást jelző zászlószignállal parancsolták azonnali hatállyal a boxba, ahonnan legközelebb csak az edzés hajrájában merészkedhettek elő. Egyszerre kapott utasításukból hamar kitalálható volt, hogy nem egy eget rengető sportszerűtlenség, hanem technikai probléma állhat a háttérben.
Az első verzió arról szólt, hogy az FIA nem engedte őket a többiekkel körözni, mert kiderült, a csapat semmilyen módon nem tud kommunikálni a versenyzőkkel, sem a rádiójuk, sem a telemetria nem működött. Günther Steiner elárulta, a garázsukban az IT-rendszer hibásodott meg, és eltartott egy darabig, mire helyrehozták a dolgot, a helyzetről viszont rádió híján nemigen tudták tájékoztatni versenyzőiket. Első köreik után a hagyományos boxutcai táblákkal üzentek Grosjeannak és Magnussennek, hogy ki kéne állniuk, ám ők ezt nem vették észre, így alternatív megoldásként a csapat kérte az FIA segítségét a fekete zászlókkal. Kizárásról és veszélyeztetésről tehát szó sem volt.
„Gondunk volt a számítógépes eszközökkel. Nem volt semmilyen adatunk, se rádiónk, nem tudtunk kapcsolatba lépni a versenyzőkkel, és nem is láttuk, hogy mit csinálnak az autók. Gyorsan ki kellett jönniük a boxba. Kitettük a boxutcai táblát, de nem nézték. Ekkor jött az ötlet, hogy megkérjük a versenyirányítást, mutassanak nekik fekete zászlót, akkor muszáj lesz kijönniük. Kicsit kreatívak voltunk, segítséget kértünk azoktól, akikre odafigyelnek, hogy kihívhassuk őket. Kiálltak, megoldottuk a problémát, majd az utolsó húsz percre újra a pályára hajtottunk” – mesélte Günther Steiner csapatfőnök.
Azt azért Grosjean és Magnussen szemére vetette, hogy már nem is foglalkoznak az ódivatú kommunikációs módszerrel... „Nézniük kéne a táblát is! Szerintem a jövőben fogják is. Ha több mint öt körig nem hallanak semmit a rádióban Monacóban, akkor valaminek el kellett romlania.”
A Haas napja végül nem ért rossz véget, Magnussen például a 7. helyen zárta a délutánt, egy tizeddel lemaradva Alexander Albontól és Max Verstappentől. Grosjean a 11. lett. A náluk mindenről döntő gumikezeléssel ezúttal nem volt gondjuk, működésre bírták a Pirelli legpuhább keverékeit.
„Ez egy másfajta keverék, a lágyabb gumicsalád. Reménykedtem benne, hogy működni fognak, a Pirelli azt mondta, ez lehetséges, és úgy tűnik, működnek is. Tanultunk pár dolgot – amikor gondjaid vannak, mindig gyorsabban tanulsz. A lényeg, hogy ez a hármas, négyes és ötös keverék, ez jelenti a legnagyobb különbséget” – magyarázta Steiner, aki ezen felbuzdulva elérhetőnek tartja a 7-8. rajtkockák megszerzését a középmezőny élén. „Ezen a pályán sok a változó tényező, több mint más pályákon, és a különbségek minimálisak. Ha valaki nem megy tökéletes kört, a másik viszont igen, akkor előtte lesz. De jó az autónk, jók a versenyzőink, szóval miért is ne sikerülhetne?”
Vettel és Lauda sisakja: Elviszem pár utolsó körre Monacóban
Különleges sisakdizájnnal tiszteleg Sebastian Vettel a héten elhunyt Niki Lauda előtt. Elárulta, az utolsó pillanatban változtatott.
A szokásos német színekkel ellátott fehér fejvédő helyett egy piros sisakkal vágott neki a monacói hétvégének Sebastian Vettel. A dizájn ismerős: Niki Lauda 1970-es években viselt sisakfestését imitálja, így tisztelegve a Forma–1 hétfőn elhunyt háromszoros világbajnoka előtt.
Vettel a csütörtöki edzésnap végén elárulta, eredetileg is azt tervezte, hogy különleges sisakfestéssel készül Monacóra, ám sajnos az élet közbeszólt, így az utolsó pillanatban változtatott tervein. Hogy milyen irányban, azon sokat nem kellett gondolkodnia.
„Ezzel tisztelgek Niki előtt. Úgy éreztem, szép lenne meglépni ezt. Szerintem egészen klasszul mutat. Az ő utolsó ferraris sisakdizájnján alapul. Talán nem rossz, hogy elviszem pár utolsó körre itt, Monacóban” – nyilatkozta Vettel.
Az idei gyengélkedés miatt visszahívhatja az Alfa Romeónak kölcsönadott mérnökét a Ferrari. Átszervezések várhatók Maranellóban?
A múlt év közepén meglepő volt a bejelentés, hogy Simone Resta a Ferrarit elhagyva az átalakulóban lévő Sauber csapatához szerződött. Sergio Marchionne elnök akkoriban azt nyilatkozta, a Scuderia mérnökgárdájának van akkora mélysége, hogy elengedhessék az addig az autójuk fejlesztését felügyelő kulcsemberüket. Más források szerint azonban nem a "bőség", hanem némi belső ellentét állhatott a hirtelen váltás mögött.
A Ferrari partnereként a Saubernek (azóta már Alfa Romeo) mindenesetre éppen egy új technikai igazgatóra volt szüksége Jörg Zander távozása után, és Restát tárt karokkal fogadták Hinwilben. Új csapata az év második felében nagy előrelépést tett, fölzárkózott a középmezőny elejére, és 2019-es autójuk is az egyik legeredetibb, legkreatívabb megoldásokat felvonultató masina lett.
A Ferrariról időközben viszont kiderült, talán mégsem olyan erős, mint az azóta elhunyt Marchionne hitte. Idei autójukkal sokat küszködnek, és miután Restát hivatalosan csak kölcsönszerződéssel engedték át az Alfa Romeónak, most szóba került a visszahívása. Megállapodása július 1-jével jár le a svájciakkal, addig kellene határozni a sorsáról.
Mattia Binotto, a Ferrari csapatfőnöke Monacóban elismerte, a belső megerősítésük keretében valóban fölmerült Resta újbóli munkába állításának lehetősége. „Igen, hallottam ezeket a pletykákat. Csapatként nem is kétséges, hogy mindig próbálunk erősödni, és azt vizsgáljuk, hol válhatnánk jobbá. Simone a múltban a Ferrarinál dolgozott, majd az Alfa Romeóhoz került technikai igazgatóként, és nagyszerű tapasztalatokra tett szert. Mérlegeljük annak lehetőségét, hogy valamikor visszahívjuk őt. De még semmi sem dőlt el” – tisztázta a szakember.
„Pillanatnyilag be van töltve a pozíciója Maranellóban, szóval szó sincs arról, hogy lyukakat akarnánk betömködni. Igaz, hogy gondolkodunk, de más személyek kapcsán is fontolgatjuk, kik érkezhetnének vagy távozhatnának. Szervezetként mindig alakulóban vagyunk, ez teljesen természetes.”
Resta korábbi szerepköreit a csapat több szakembere között osztották föl, így jelenleg a volt helyettese, Fabio Montecchi, az aerodinamikai részleget vezető David Sanchez, valamint a GT-részlegről érkezett Enrico Cardile felelős az autó fejlesztéséért. Némi űr ugyanakkor mégis lehet a rendszerben, hiszen azzal, hogy Binottót korábbi technikai igazgatóként nevezték ki csapatfőnökké, az ő eddigi feladatait nem örökölte meg senki egy az egyben. A svájci-olasz azóta is ellátja a technikai igazgatói szerepkört, igaz, a fő részlegek vezetői besegítenek neki, így David Sanchez az aerodinamikai oldalról, Corrado Iotti pedig a motorrészlegről kapott komolyabb feladatkört. Több szakértő azonban kétli, hogy mindez elegendő lenne, és a csapat kellő hatékonysággal tud így működni hosszabb távon.
Binotto továbbra is állítja, hogy nem kuszálódtak össze a szerepek úgy, mint azt egyesek gondolják. „Én mindkét oldal technikai igazgatója voltam, ami azt jelenti, hogy sem a motor, sem az ERS, sem az elemek, sem az aerodinamika vagy a karosszéria szakértője nem lehettem. A technikai igazgató szerepköre egy irányítói szerepkör. Amióta csapatfőnök vagyok, történt egy kis belső átszervezés, mert szükségem volt némi támogatásra, főleg a technikai oldalról. Ez már nem ugyanaz a csapat, de szó sincs arról, hogy kettős szerepben vagyok most.”
Az átszervezésen való gondolkodás és Resta visszahívásának lehetősége mégis azt sugallja, nem elégedettek teljesen a jelenlegi felállással. Binotto szerint minden képlékeny még egy kicsit. „Közülünk sokan kerültek új szerepekbe mostanság. Ilyen tekintetben még egy egészen fiatal csapat vagyunk. Vannak ennek előnyei, hiszen így új ötletek jönnek elő, talán kreatívabbak vagyunk, és talán dinamikusabban gondolkodunk, fejlesztünk. De közben muszáj felülvizsgálni a szervezeti struktúrát, tapasztalatot kell gyűjteni a különböző szerepekben, hogy a csapat biztosan fejlődni tudjon” – magyarázta a Ferrari év elején hivatalba lépő főnöke.
Már egy „tisztes második helynek” örülne a Ferrari…
Sebastian Vettel szerint nem váltak be a Ferrari megoldásai, Charles Leclerc már tisztes második helyet emleget – újabb nehéz hétvége van kilátásban a Ferrarinál.
Noha az előző években Monaco a Ferrari pályájának számított, a lassú kanyarokban nyújtott idei teljesítményük előzetesen azt sugallta, nem utazhatnak nagy reményekkel a hercegségbe. Hogy szenvedős hétvége elé néznek, azt a csapat tagjai még a barcelonai hármas szektorban látott szenvedésük után sem ismerte el, ám Sebastian Vettel szerdai szavai („Monacóban bármi megtörténhet, a pályának külön törvényei vannak”) már jelét adták, hogy valójában nem készülnek diadalmenetre.
A nyitónap egyelőre ezen várakozásokat igazolta. A vörös autók a délelőtti első edzésen Max Verstappen jóvoltából kiszorultak a legjobb háromból, és bár Vettellel délutánra (Verstappen műszaki gondjai után) felkapaszkodtak a harmadik helyre, a Mercedesekkel szembeni 0,763 másodperces hátrányuk nem tűnik jó ómennek.
Vettel a nap végén nem is tagadta a nyilvánvalót. „Elég sok dologgal próbálkoztunk, de nem igazán váltak be, szóval nem volt olyan produktív a napunk” – ismerte el a négyszeres világbajnok. „Kicsit szenvedtünk, és összességében nem vagyunk elég gyorsak a Mercedeshez viszonyítva. Nem tudtuk igazán működésre bírni a gumikat, szóval sok munka vár még ránk.”
Utcai pályáról lévén szó, ahol a jó köridő eléréséhez kötelező a lehető legközelebb kerülni a határt jelentő falakhoz, a versenyző autóban érzett magabiztossága kulcstényezőnek számít. Vettel ilyen szempontból is úgy érzi, hogy veszít. „Egy kicsivel több kéne mindenből. Nem éppen erre vágysz itt. Szeretnéd tudni, hogy mit fog csinálni az autód, hogy jobban fel tudj készülni mindenre. De biztosra veszem, hogy szombatig még rendeződik a helyzet. Talán kicsit melegebb is lesz, és ez segíthet. Még nincs meg a maximális bizalom.”
„Összességében nehéz nap volt, nehéz volt a megfelelő tartományba vinni a gumikat, és ezzel talán kicsit jobban szenvedtünk, mint a többiek. De nem ez az első eset, hogy így alakult az edzésünk, szóval várom már a szombatot. Szerencsére lesz egy kis időnk arra, hogy elemezzünk és elvégezzünk pár dolgot.”
A hazai pályán versenyző Charles Leclerc Vettelnél erősebb délelőttöt zárt, az első edzésen bő három tizeddel gyorsabbnak bizonyult csapattársánál, és négy tizeden belül volt Lewis Hamiltonhoz képest. Délutánra viszont visszacsúszott az eredményjelzőn, a jó idők már nem jöttek olyan könnyen, és mint elmondta, nem csak a forgalom hátráltatta. Végül éppen csak befért a top tízbe, lemaradása 1,2 másodperc volt.
„Az első edzés rendben volt. Kicsit lassabbak voltunk a Mercedesnél, de az érzés jobb volt valamivel. A második edzésen már nehezebb volt megfelelően felkészíteni az autót és a gumikat. Elég sokat szenvedtünk ezzel. A második edzésemen nem volt egy tiszta köröm sem, ezért végeztem ennyire hátul. De amúgy sem vagyunk a Mercedes szintjén, szóval keményen kell dolgoznunk” – fogalmazott a monacói, megerősítve Vettel gumikezelési gondokról mondott szavait is.
A Red Bull két versenyzője sebezhetőnek érzi a Ferrarit Monacóban. Max Verstappen máris kijelentette, a harmadik helyet veszi célba a folytatásban. Leclerc elismerte, a Mercedes legyőzését el is felejthetik, ám szerinte a Red Bull elleni küzdelmük még nem dőlt el. „Egy tisztes második hely már nagy eredmény lenne a csapatnak. Ezen leszünk. De mindig az első helyet célozzuk meg, szóval a folytatásban szeretnénk visszazárkózni a Mercedesre.”
Rossz hír az ellenfeleknek: Hamilton álomrajtot emleget
Az előző évek tendenciáját megtörve, mégis a várakozásoknak megfelelően jól kezdett a Mercedes Monacóban. A csütörtök megerősítette, sikerült orvosolniuk a korábbi problémáikat.
Az előző szezonokban amolyan mumuspályája volt a Mercedesnek Monaco. Sem a hosszú tengelytávjuk, sem a gumikezelési problémáik miatt nem kedveztek nekik az utcai pálya szűk, lassú, kevésbé tapadó kanyarjai, ezért nem egyszer kínos vereségekbe futottak bele a hercegségben. Idén viszont Toto Wolff csapatfőnök elmondása szerint módosítottak autójuk tervezési filozófiáján, és kiemelt figyelmet szenteltek a lassú kanyaros teljesítményük javítására, miközben a szingapúri tapasztalataikat is felhasználták. A távol-keleti utcai pályán a korábbi években ugyancsak küszködtek, ám 2018-ban magukat is meglepték jó formájukkal, és a tanulságokat próbálták „beleépíteni” a W10-es idei modellbe.
Valtteri Bottas úgy véli, sikerrel jártak. A finn a hétvége előtt még amiatt kesergett, hogy F1-es pályafutása alatt sosem kapott igazán jó autót Monacóban, a csütörtöki két másfél órás tréning után viszont az az érzése, hogy idén megtörik az átok. Lewis Hamilton mindkét edzésen a leggyorsabbnak bizonyult, Bottas mindkét alkalommal 1 tizeden belül volt tőle, és nagy délutáni fölényüket látva bizakodva várja a szombati folytatást. „Jó nap volt ez ezen a pályán. Voltak szezonok, amikor az autót szinte lehetetlen volt vezetni itt, de most nagyon vezethető és élvezetes. Már csak finomhangolnunk kell a beállításait. Jól kezdtük a hétvégét, de mivel Monacóról van szó, itt bármi megtörténhet. Eddig minden rendben” – értékelt a bajnoki tabella második helyezettje.
Viszonylag rossz hír szokott lenni az ellenfelek számára, amikor ő és csapattársa ennyire pozitívan értékeli az első edzésnapot. Márpedig annak alakulásával Lewis Hamilton is kimondottan elégedett volt. „Minden versenyző álma, hogy Monacóba érkezve egy olyan autót kapjon, amely segít kihozni magából a maximumot. Igazán büszke vagyok a csapatra. A célunk, hogy egy pozitív hétvégét fussunk. Elvégeztünk pár módosítást a két edzés között, majd az edzés alatt is, de egészen elégedett voltam a beállításokkal” – mondta a címvédő.
Külön kiemelte, mennyire élvezte a körözést az utcai pályán, ami ugyancsak annak a jele, hogy jó formában van a Mercedes. „Valahányszor idejövünk, egyre gyorsabbak leszünk, és ezt abból érzed, ahogyan elszáguldasz a falak mellett. A tizenkettes kanyarba annyira nagy tempót viszel bele, pedig csak egy fal van előtted. Mész fölfelé az emelkedőn a Casino fele, és ugyanez van. Hihetetlenül intenzív élmény, és muszáj nagyon koncentrálnod.”
A magabiztosság Hamiltonnál tehát nem hiányzik – de ezúttal Bottasnál sem. A finn végre érzi magát annyira jó helyzetben, hogy merje célba venni az első monacói dobogóját. Hogy mennyire bízik autójában, azt a nap során nem egy határfeszegetős megmozdulása is bizonyította. Az utolsó kanyarban például rendszeresen vészesen közel került a falhoz, és agresszíven használta a kerékvetőt. „Többször is közel voltam. De meg kell találnod a határt. Szerencsére nem sérült meg az autóm, és élveztem is a dolgot. Kényelmesen elmentem a határokig, és ez mindig nagyszerű érzés. Jónak érzem az autót, egészen rendben van. Az utóbbi években valahányszor a lágy gumira váltottunk, az autónk kicsit lustábbá vált, de ma jól reagált erre. Most már csak azt kell biztosítanunk, hogy bármilyen változtatást is hajtunk rajta végre, tartsuk vele a jó irányt.”
Hamilton és Bottas elégedettsége ugyanakkor még nem jelenti azt, hogy a Mercedes napja teljesen simán alakult. Mint azt Andrew Shovlin főmérnök elárulta, maradtak bennük kételyek. „Még gondot okoz, hogy a legelső gyorskörön mindent kihozzunk a lágy gumiból. A fő problémánkat a lágygumis kör jelenti. A mai legjobb időink jók voltak, de csak több kör megtétele után sikerült felgyorsulnunk. És az időmérő edzésen ezen a pályán ez még kulcsfontosságú lehet” – hívta fel a figyelmet a szakember, megjegyezve, Esteban Ocon a pénteki szünnapon gőzerővel rója majd a köröket az angliai szimulátorukban, hogy válaszokat találjon a felmerült problémákra.
Túlságosan azért aligha kell félteni a Mercedest egy ilyen nap után.
Kubica: Monaco kiemeli a Williams gyengeségeit
A monacói pálya csak kiemeli a Williams autójának gyengeségeit, ezért a hétvége során a szokottnál is nehezebben lehet majd kihozni belőle a maximumot – véli Robert Kubica, aki azért pozitívumot is talált az edzésnapban: viszonylag könnyen visszarázódott 9 évnyi távollét után.
Kubica négy másodperccel maradt el a csütörtöki edzésnap legjobbjától, a csapattárs, George Russell pedig csak egy tizeddel volt gyorsabb nála, tehát az ő hátránya is tetemes volt az élmezőnnyel, de még az utolsó előttiekkel szemben is. Az persze, hogy a sor végén kullog, nem újdonság a Williams számára, a lemaradás mértéke azonban a „megszokottnál” is nagyobb.
Nem meglepő tehát, hogy Kubica – aki pályafutása első szakaszában kétszer is dobogóra állhatott Monacóban – csütörtöki értékelésében mindössze azt emelte ki pozitívumként, hogy hamar visszarázódott a monacói formába, kilencévnyi távollét után.
„Mivel folyamatosan szenvedünk a tapadás és a leszorítóerő hiányával, Monaco nem a legjobb helyszín számunkra” – jegyezte meg a lengyel. „Sajnos nem érezzük túl jól magunkat a pályán, ahogyan azt jósoltuk is. Reménykedhetsz persze egy szép meglepetésben, de nincsenek csodák” – tette hozzá csalódottan.
„Ha gondod van a tapadással, azt Monaco csak még jobban ki fogja emelni. Így még nehezebb tövig nyomi a gázt, és még nehezebb bízni az autóban. De legalább az első körök nem voltak annyira rosszak” – magyarázta.
A csapattárs egyetértett Kubicával. „Valószínűleg lassabbak vagyunk, mint szeretnénk. Monacóban következetes autó kell, bíznod kell a gépben, de ez most nincs meg. Nem vagyok meglepve. Ez egy különleges helyszín, és ha le is leszünk maradva, nem leszünk csalódottak, mert Monaco nem releváns a folytatás szempontjából. Most persze ez egy kihívás. De a barcelonai tempó sokkal reprezentatívabb volt, és ott jobbak is voltunk, szóval nem esünk kétségbe” – mondta Russell.
Házi párharcot vívott a Mercedes: Hamilton az élen maradt
Lewis Hamilton és Valtteri Bottas tovább nyüstölte egymást Monacóban, ám a jobb helyezés most is a címvédőé lett egy hajszállal. Mögéjük Max Verstappen műszaki gondjai után Sebastian Vettel zárkózott föl a Ferrarival, de jókora hátránnyal.
Előbújt a felhők alól a nap a második szabadedzésre, és tíz fokkal melegebbre is hevítette Monaco sok helyütt újraaszfaltozott utcáit. A mezőny nem sokat teketóriázott, ugyanolyan elánnal vetette bele magát a munkába, mint délelőtt – élen a két Haasszal és Carlos Sainzcal, akiknek a kommunikációs hiba, valamint az energiatárolóval fellépő probléma miatt nem sok lehetőségük volt a kilométergyűjtésre az első másfél órában.
A délelőttel ellentétben most többen is a közepes gumikeverékeket tesztelték, Kevin Magnussenék autóján pedig még a fehér jelölésű kemény gumi is feltűnt az első etapon.
Az edzés eleje a nagyok lendületbe kerüléséig Alexander Albon szárnyalásáról szólt. Jóllehet ő már a lágy gumit használta, és így került a többiek elé, a Toro Rossóval elért 1:12,834 másodperces korai köre így is erősnek tűnt. A thaiföldi színekben versenyző újonc a tréning első felében meg is ragadt vele a közvetlen élmezőnyben.
Hogy újra a Mercedes álljon az élre, arra azért így sem kellett sokat várni: Valtteri Bottas már az első mért körével megelőzte Albont – annak ellenére, hogy a közepes gumin hajtott pályára. Fokozatosan közelített az 1:11-es időhöz az élen, ám a 12-es határt elsőként mégsem ő törte át, hanem Lewis Hamilton. A címvédő 1:11,936 másodperc alatt ért körbe első etapja leggyorsabb körén, és mivel Bottasnak – aki egyik gyorskörén az Uszodánál elvesztett egy darabot az oldalsó légterelőjéből – erre már csak egy 33 ezreddel lassabb válasza volt, fél óra sem telt el, máris előállt a délelőtti felállás. Egyetlen különbséggel: Max Verstappen egyelőre nem tudott közéjük ékelődni, noha ő 0,126 másodperccel lassabb körét már a lágy gumin futotta.
E sorrend csak az első félóra leteltével változott, amikor a Ferrari már második menetért teljesítette friss lágy gumin. Vettel 1:11,881 másodpercre javította a hétvége legjobb eredményét. A 45 ezredmásodperces előnye nem tűnt acélosnak az eggyel keményebb gumit használó Mercedesszel szemben, de például az 5. helyre ugró Antonio Giovinazzival, és a 6. helyre visszakapaszkodó Alex Albonnal szemben sem, akik csak 4 tizedre voltak tőle ugyanazon keveréken.
A négyszeres bajnok részidőin ugyan tudott javítani a következő köreiben, a köridőjén nem, és egy idő után a gumikra is elkezdett panaszkodni. Ő viszont még mindig jobban állt, mint a hazai pályán szereplő Charles Leclerc, aki az első etap után a másodikon sem tudott közel maradni kollégájához: 0,753 másodperccel gyengébb idővel egyre hátrébb csúszott a mezőnyben, előbb a 7., a 9., majd a 10. helyre. A forgalom most kifogott rajta szülővárosában.
40 perc után a Mercedesekre is fölkerültek a piros jelölésű Pirellik, és Bottas egyből könnyedén hozott 3 tizedet Vettelen. De ez még csak egy sor újabb gyors kör kezdete volt. No meg a két mercedeses kiélezett küzdelméé.
A finn lazán szórta a jobbnál jobb eredményeket, miközben Hamiltont hol a forgalom, hol hibák akadályozták meg ebben. Bottas 1:11,275-re javított, amire Hamilton pár sikertelen próbálkozás után 1:11,245 másodperccel felelt. Bottas a következő körén tovább faragott, és 1:11,199 másodperccel visszavette a vezetést, 46 ezreddel megelőzve csapattársát.
Az ötszörös bajnok az újabb gyorskör elején túlfeszítette a húrt: csúnyán kockásra fékezte a bal elsőjét az első kanyar féktávján, és kis túlzással a bukótér mögött emelkedő templomig csúszott. Úgy tűnt, etapjának a gumija tönkretételével vége, ám a pályán maradt, majd miután visszamelegítette fékjeit, az éppen javuló forgalmi helyzetet kihasználva 1:11,118 másodperces kört futott, így 81 ezreddel újra ő vezetett. Aztán a következő köre végén elégedetten kanyarodott be a boxba: sikeresen visszaverte Bottas támadásait.
A Mercedes házi párharca valóban különharcnak tűnt. Vettel 0,763 másodperces távolságba került a harmadik helyen, és mivel az addig első számú üldözőjüknek számító Verstappen műszaki problémák miatt hosszú időre a boxban rekedt, senki sem jelentett veszélyt a csillagosokra. Vettel mögé Pierre Gasly zárkózott föl 1:11,938-as eredménnyel, 9 századdal megelőzve a továbbra is remeklő Albont.
Az utolsó félórához érve mögöttük Max Verstappen (még az első idejével), Kevin Magnussen, Antonio Giovinazzi, Kimi Räikkönen és Charles Leclerc következett.
Habár a versenytempó és a hosszú etapok jelentősége Monacóban eltörpül az egykörös teljesítmény és a rajthely szerepe mellett, az utolsó harminc percet a résztvevők azért már megtankolt autóval teljesítették. A lassuló tempó azonban nem volt akadálya a hibáknak. Egyik köre elején Vettel például majdnem a falba vezette Ferrariját. Már ráfordult volna az első kanyarra, amikor érzékelte, hogy túl nagy tempóval érkezett bele. Blokkolta mindkét első kerekét, és éppen csak meg tudott állni pár centivel a gumifal előtt.
Délután egyébként kevesebb kicsúszást láthattunk, mint az első gyakorláson, ám az első kanyar többeken is kifogott. George Russell Hamiltonhoz hasonlóan fékezte kockásra a gumiját a célegyenes végén, Romain Grosjean is megjárta a macskaköves bukóteret. A másik veszélyes szakasz az Uszodánál volt. Ott az edzés elején Verstappen a jobb hátsójával koccantotta meg a szalagkorlátot, amelynek tavaly szombaton a győzelmi esélyeit ajándékozta, és ugyanott a versenyszimulációk alatt Hamilton is ismerkedett kicsit a pálya határaival.
Az utolsó tíz percben Verstappen is újra megjelent a pályán. A piros gumit használta, de nem tudott gyorsulni. „Az autó nem jó. Egyáltalán nincs tapadása. Csúszkál, alulkormányzott” – jelentette csapatának a 6. pozícióban ragadó holland. Délelőtt még ő tűnt a Mercedes egyetlen potenciális kihívójának, ám egyelőre továbbra is csak álom számára a sima monacói hétvége. Szombaton mindenesetre még lesz módja javítani.
Kérdés, a Mercedesekben mennyi tartalék van még. Az első nap két versenyzőjük kiélezett vetélkedését hozta, úgy egy körön, mint a hosszú etapokon. A papírforma tehát eddig igazolódni látszik: a lassú kanyarokban továbbra is otthonosan mozog a W10-es, míg a Ferrarik jókora lemaradásban vannak, közelebb a középmezőnyhöz, mint hozzájuk.
Az alsóházból a nyitónap alapján a Toro Rossók és a Haasok tűntek e legmeggyőzőbbnek, míg a délelőtt jó formát mutató Renault-k a második tréningre beleszürkültek a mezőnybe. Nico Hülkenberg és Daniel Ricciardo csak a 16-17. helyen végzett, 1,8 másodperces lemaradással.
Folytatás szombaton a 12 órakor rajtoló harmadik szabadedzéssel – de a pénteki szünnapon sem maradunk száguldás nélkül. Az M4 sport 11:30-as kezdéssel élőben közvetíti a Forma–2-esek első versenyét, melynek Nick de Vries vág neki a pole-ból, Mick Schumacher pedig a második sorból. Este pedig jön még a Boxutca Magazin, 20:30-as műsorkezdéssel.
Monacói Nagydíj, 2. szabadedzés – végeredmény:
1. Lewis Hamilton Mercedes 1:11,118 41
2. Valtteri Bottas Mercedes 1:11,199 +0,081 48
3. Sebastian Vettel Ferrari 1:11,881 +0,763 42
4. Pierre Gasly Red Bull-Honda 1:11,938 +0,820 39
5. Alexander Albon Toro Rosso-Honda 1:12,031 +0,913 51
6. Max Verstappen Red Bull-Honda 1:12,052 +0,934 17
7. Kevin Magnussen Haas-Ferrari 1:12,174 +1,056 54
8. Antonio Giovinazzi Alfa Romeo-Ferrari 1:12,239 +1,121 51
9. Kimi Räikkönen Alfa Romeo-Ferrari 1:12,342 +1,224 51
10. Charles Leclerc Ferrari 1:12,350 +1,232 42
11. Romain Grosjean Haas-Ferrari 1:12,392 +1,274 51
12. Lando Norris McLaren-Renault 1:12,393 +1,275 27
13. Carlos Sainz McLaren-Renault 1:12,419 +1,301 47
14. Danyiil Kvjat Toro Rosso-Honda 1:12,577 +1,459 39
15. Sergio Pérez Racing Point-Mercedes 1:12,752 +1,634 44
16. Nico Hülkenberg Renault 1:12,872 +1,754 49
17. Daniel Ricciardo Renault 1:12,888 +1,770 53
18. Lance Stroll Racing Point-Mercedes 1:14,558 +3,440 40
19. George Russell Williams-Mercedes 1:15,052 +3,934 37
20. Robert Kubica Williams-Mercedes 1:15,146 +4,028 45
„Az F1 szíve és lelke veszett el” – Wolff először beszélt Lauda haláláról
Niki Lauda halálhíre óta Toto Wolff úgy érzi, nem önmaga. Csütörtök délelőtt megrendülten, olykor mégis mosollyal emlékezve először állt a nyilvánosság elé és beszélt a Mercedes tanácsadójának elvesztéséről.

matches: bíróság bíróság bíróság bíróság bíróság bíróság bíróság